ועדת הפנים והגנת הסביבה, כנסת 25, פרוטוקול מספר 82, 2023-06-19 00:00

יעקב אשר: בוקר טוב לכולם, בוקר טוב לחבריי ולחברות הכנסת, אני פותח את ישיבת הוועדה בנושא מפרץ חיפה

יעקב אשר:  נדמה לי שזאת הישיבה השלישית, ואני לא סתם אומר את זה בשביל לקבל תוספת מהכנסת על העניין הזה

יוראי להב-הרצנו: חודש טוב

יעקב אשר: חודש טוב

יעקב אשר:  אמרת כבר, זה רשום בפרוטוקול, שמעתי אותך קודם

יוראי להב-הרצנו: לא הגבת

יעקב אשר: חודש טוב לכולם, ובשורות טובות

יעקב אשר:  אנחנו בישיבה השלישית על מפרץ חיפה, לצורך מעקב אחר יישום החלטת הממשלה

יעקב אשר:  כתוב דיון מס' 2

לאה קריכלי: זה הדיון השני

יעקב אשר: אני חושב שהייתה עוד ישיבה בתחילת הקדנציה

יעקב אשר:  אז אמרתי, למי שלא ראה את הפרוטוקול, שאנחנו נעשה ישיבות מעקב כדי לראות את ההתקדמות של התוכנית הזאת, את הישימות שלה ואת ההתחברות שלה למציאות

יעקב אשר:  אנחנו אוהבים הצהרות ואנחנו אוהבים כותרות

יעקב אשר:  לפעמים אנחנו נהנים מהכותרת עצמה, אבל גם אם יתברר שמאחורי הכותרת לא עומד בסוף כלום, אז נהנים כמה שנים ומתחילים לבכות כמה שנים

יעקב אשר:  ולכן, חשוב לנו לעשות את המעקב הזה ולקבל את הסקירה

יעקב אשר:  ההתמקדות תהיה בפינוי המפעלים, שנמצאים שם ואמורים לעבור

יעקב אשר:  לראות את החלופות שלהם, ולדבר על לוח הזמנים

יעקב אשר:  לכן, אני רואה חשיבות גדולה מאוד בישיבה הזאת

יעקב אשר:  אני מודיע שאנחנו נמשיך לעקוב אחר הדברים שלנו, מתוך מטרה שהתוכנית הזאת תיושם בסופו של דבר בצורה המיטבית ובצורה הנכונה ביותר

יעקב אשר:  ולא תישאר אות מתה

יובל נאמן: (מלווה את דבריו במצגת)      אני ראש המינהלת מתוך מפרץ חיפה

יובל נאמן:  קודם כול, תודה רבה על ההזמנה, על הישיבה הזאת ועל המעקב אחר הנושא הזה

יובל נאמן:  החלטת ממשלה עברה לפני בערך שנה ושלושה חודשים, והייתה המשך להמלצות של ועדת מנכ"לים 2021-2020

יובל נאמן:  הוקמה מינהלת שאחראית על יישום החלטת הממשלה

יובל נאמן:  עבדנו בחצי השנה האחרונה בצורה מאוד אינטנסיבית עם כל משרדי הממשלה, והגופים הרלוונטיים לנושא בתוך הממשלה

יובל נאמן:  עבדנו ספציפית איך מיישמים את החלטת הממשלה בלוחות הזמנים הטובים ביותר

יובל נאמן:  פרסמנו את התוכנית עצמה בשבוע שעבר, והיא נמצאת באתר המינהלת

יובל נאמן:  בתוך העבודה על תוכנית העבודה שמנו פוקוס על האירוע, שהוא כמובן ה-game changer, וזה הסיפור של היערכות משק האנרגיה להפסקת הפעילות של התעשייה הפטרוכימית במפרץ

יובל נאמן:  זאת גם המצגת שאני אציג

יובל נאמן:       כולם יחד עובדים על ליבת התוכנית: משרד האנרגיה, רמ"י, משרד האוצר, משרד ראש הממשלה, המשרד להגנת הסביבה וכולי

יובל נאמן:  מה זאת היערכות משק האנרגיה? זה אומר איך מגיעים למצב שברגע שעמדנו באיזשהו צ'ק ליסט של תשתיות שמוקמות ופועלות, משק האנרגיה הישראלי כבר לא תלוי בפעילות של בז"ן במפרץ חיפה

יובל נאמן:  משק האנרגיה ערוך למצב שלא תהיה תעשייה כזאת במפרץ חיפה

יובל נאמן:  לבקשתם אני מציג במצגת מה צריך לעשות

יובל נאמן:  איך נראה צ'ק ליסט, מה קורה, איפה הדברים עובדים

יובל נאמן:  אני אשתדל לרוץ על זה

יובל נאמן:  אני מעריך שזה ייקח 20 דקות

יעקב אשר: מאחר ומדובר בדיון שלישי, הייתי רוצה להתמקד במצגת ולהמשיך אותה הלאה

יעקב אשר:  לא  לדבר על חשיבות העניין, כי את זה כבר אמרנו

יעקב אשר:  והטיבו חברי הכנסת שהיו כאן להתבטא בעניין

יעקב אשר:  אם יש מישהו מחברי הכנסת שרוצה להוסיף משפט או שניים, זה בסדר

יעקב אשר:  אני מבקש שהערות ודברים נוספים יאמרו אחר כך ויהיו לגופו של עניין

יעקב אשר:  זאת ישיבת מעקב מינהלית, ככל האפשר, למרות שאין לוועדה סמכויות מינהליות כמו שאתם יודעים

יובל נאמן: תודה רבה

יובל נאמן:  קודם כול, אני חושב שכולם פה יודעים, אבל אני מזכיר – משק האנרגיה תלוי כיום במוצרי נפט

יובל נאמן:  גם אם עוברים לרכבים חשמליים וכולי

יובל נאמן:  בעשורים הקרובים אנחנו תלויים במוצרי נפט

יובל נאמן:  מהם אותם מוצרי נפט? מתהליך הזיקוק של נפט, מזקקים ויוצרים פה בישראל גם בנזין, גם סולר, גם דלק מטוסים, ביטומן שהוא חומר גלם עבור אספלט, כבישים, איטום וכולי

יובל נאמן:  וגפ"מ שהוא גז בישול שמשמש גם לחימום ולעוד שימושים אחרים

יובל נאמן:  הוא לא גז טבעי והוא בעצם תוצר של נפט

יובל נאמן:        עוד דבר שכולנו יודעים, הוא שאין לנו נפט בישראל

יובל נאמן:  כן, במדינת ישראל אין נפט באדמה

יובל נאמן:  אנחנו מייבאים נפט ממדינות שיש להן נפט

יובל נאמן:  מייבאים כמויות נפט מאוד גדולות של מיליוני טונות בשנה, באוניות שמגיעות

יובל נאמן:  חלקן הגדול מגיעות כיום לקצא"א אשקלון, וחלקן הקטן יותר לקריית חיים, ישירות למקשר ימי שמפעילה חברת תש"ן ומשם לבתי הזיקוק

יובל נאמן:  אנחנו מייבאים נפט ושני בתי הזיקוק מזקקים את אותם חומרים, שהראיתי בשקף הקודם, כשבז"ן הוא הגדול מביניהם

יובל נאמן:  הוא מזקק כ-60%, אפילו קצת יותר

יובל נאמן:  בית הזיקוק השני, הוא בית זיקוק אשדוד

יובל נאמן:  והוא מזקק קצת פחות מ-40%

יובל נאמן:  יש אמירות שאם נחכה קצת אז לא יהיה צורך יותר בתזקיקים האלה, או למה אנחנו מתעסקים בנושא הזה

מטי צרפתי הרכבי: יש יבוא של חומרים אחרים? או רק של נפט ושל הדברים שציינת בשקף הקודם?      

יובל נאמן: יש יבוא של גפ"מ כיום, כי אנחנו לא יודעים לייצר לעצמנו את כל הצריכה של מדינת ישראל

יובל נאמן:  ויש יצוא של חלק מהדברים, ואני אסביר למה

יובל נאמן:  כרגע, כשמסתכלים קדימה, יש תחזיות שונות של משרד האנרגיה, וגם של משרד הגנת הסביבה, שהוצגו בוועדת המנכ"לים בשנים 2021-2020 על הביקוש לחומרים השונים

יובל נאמן:  כשמסתכלים קדימה, צריך להבין, באף תרחיש הם לא נעלמים

יובל נאמן:  אפילו רכבי הבנזין, שאתם רואים שהולכים וקטנים

יובל נאמן:  תזכרו שבמקביל האוכלוסייה גדלה מאוד מהר בישראל, כמות המכוניות גדלה, הביקושים וכן הלאה

יובל נאמן:  לכן, יש פה תנועה לשני הכיוונים

יעקב אשר: אני מזכיר לך שגם החשמל לא מי יודע מה פה

יעקב אשר:  אז החלק הזה של התקווה לעבור למכוניות חשמליות גם - - -      

יובל נאמן:   בהסתכלות קדימה, הנחת העבודה הייתה גם בוועדת המנכ"לים וגם בהחלטת הממשלה וכולי, שבסוף כשאנחנו מתכננים קדימה ל-2030 או 2040, אנחנו חושבים על כמויות דומות למה שיש היום

יובל נאמן:  אנחנו לא מתכוננים לרבע מהכמויות

יובל נאמן:  זה נכון שכשנתקדם בסוף יהיו ביקושים הרבה יותר קטנים, כי הכול יעבור לחשמל וכולי, יקימו פחות תשתיות

מטי צרפתי הרכבי: לא הייתה מחשבה להגביר את השימוש בגז? זה לא פה ב-20 שנה הקרובות

יובל נאמן: הגרפים האלה לא כוללים גז טבעי

יובל נאמן:  הם מתייחסים לתזקיקים שיוצאים

יעקב אשר: השאלה האם ההעברה נלקחה בחשבון, הרי יש כמה דרגות

יעקב אשר:  יש את הדרגות של המזהם הכי גבוה ודרגות של מזהם נמוך יותר

יעקב אשר:  אבל עדיין, יש דברים אחרים

יעקב אשר:  השאלה האם הגז לא נמצא פה בעניין?      

מטי צרפתי הרכבי: הייתה איזושהי יוזמה לרשת את כל הארץ

יובל נאמן: הגז הטבעי

יובל נאמן:  תכף תראו, אני אגיע לשקף שמדבר על הסיפור של גפ"מ, ואיך מקטינים את השימוש בגפ"מ

יובל נאמן:  אחד התחליפים הרלוונטיים לגפ"מ, בעיקר בתעשייה וחימום של גופים גדולים כמו בתי חולים, מלונות וכולי, הוא גז טבעי

מטי צרפתי הרכבי: בשקף הזה, ב-20 השנים הקרובות, אין תחזית לירידה בגפ"מ

יעקב אשר: גם בייצור חשמל

יובל נאמן: נכון, אין תחזית לירידה בגפ"מ

יובל נאמן:  יש צוות שעוסק בנושא, אבל צריך לזכור שהאוכלוסייה גדלה מאד בתקופה הזאת

יובל נאמן:  גם אם זה נשאר קבוע, זה בעצם ירידה פר נפש

יובל נאמן:  כאמור, הממשלה החליטה על הפסקת הפעילות של התעשיות האלה

יובל נאמן:  מה זה אומר? זה אומר בית זיקוק של בז"ן

יובל נאמן:  זאת גם חוות המכלים בקריית חיים, שמפעילה כיום תש"ן, שהיא בעצם חוות מכלים שמחזיקה נפט עבור בז"ן

יובל נאמן:  אין לה שימוש נוסף מעבר להזרמת נפט אל בז"ן

יובל נאמן:  זה אומר גם כל הצנרת, יש הרבה צנרת שמגיעה לתוך המקומות האלה, יוצאת מהמקומות האלה ומחברת ביניהם

יובל נאמן:  כל אזור מפרץ חיפה מרושת גם בצנרת של נפט, נקרא לזה נפט גולמי, וגם של התזקיקים שיוצאים, הבנזין, סולר ודלק מטוסים

יובל נאמן:       גם אם רוצים שהפעילות הזאת תיפסק במפרץ חיפה, יש מטרה אחת שהיא מעל והיא המשך התפקוד הרציף של משק האנרגיה הישראלי

יובל נאמן:  אף אחד לא מעלה בדעתו רעיון שעכשיו הדלק הישראלי והאנרגיה הישראלית לא יתפקדו כי החלטנו החלטה כזאת

יובל נאמן:  לכן, הבסיס לכל ההחלטות הוא המשך התפקוד של משק האנרגיה

יובל נאמן:  בשביל שזה ימשיך לתפקד בצורה רציפה ללא בית הזיקוק וחוות המכלים והצנרת שביניהם, צריך להקים תשתיות שמאפשרות יבוא, הולכה, אחסון וניפוק של החומרים שבז"ן מייצרת כיום

יובל נאמן:  יש תפריט מאוד מסודר של מה שצריך לייצר ואין טעם לשבור את הראש ולהסתכל בשקף לעומק, כי אני אעבור אחד אחד

יובל נאמן:  הן בוועדת המנכ"לים – שגם היא אגב הסתמכה על דוח מקינזי שנתיים אחרי כן – והן בהחלטת הממשלה יש תפריט

יעקב אשר: מה יהיה פער התחזית של משרדי הממשלה השונים? למשל, משרד האנרגיה לעומת משרדים אחרים?      

יובל נאמן: התחזיות של משרד האנרגיה יותר שמרניות לגבי הפסקת השימוש במוצרי נפט

יובל נאמן:  המשרד להגנת הסביבה הציג שתי תחזיות, אחת של עסקים כרגיל, שנראית כמו של משרד האנרגיה

יובל נאמן:  הייתה להם גם תחזית שאם הם פועלים בצורה אגרסיבית, הם הרבה יותר אופטימיים לגבי היכולת להקטין את הכמויות

יעקב אשר: איפה נמצאת האמת? סליחה על השאלה

יובל נאמן: אני לא יודע, אני לא יודע להגיד

יובל נאמן:  זה תלוי בכל כך הרבה גורמים

יעקב אשר: כן

יעקב אשר:  אבל זה גם תלוי בלוח הזמנים ובכל הדברים הללו

יובל נאמן: הנחת העבודה שלנו היא שבשנת 2040 הכמויות שיצטרכו, הן פחות או יותר כמו היום

יובל נאמן:  זה אומר ירידה, כי האוכלוסייה הולכת להיות גדולה 2040 ב-50%-60% מהיום

יובל נאמן:  פר נפש יהיה פחות שימוש בתזקיקים, בגפ"מ וכולי

יובל נאמן:  אני חושב שכשמתכננים עדיף לתכנן קצת יותר שמרני, קצת יותר כמויות, מאשר לגלות שאין מספיק בסוף

יובל נאמן:  מקסימום אם יחליטו אז יקימו פחות

יובל נאמן:  יהיה אתר כלשהו שצריך להקים בגודל X ובסוף הם יבינו שהביקוש אחר

יעקב אשר:  כרגע הגישה בלוח הזמנים שלכם היא הגישה היותר שמרנית, לכיוון משרד האנרגיה בעניין זה? לא שאני דואג כרגע לכבודם של המשרדים

יובל נאמן: הגישה שלנו היא בכמויות

יובל נאמן:  אני חושב שהגישה של ממשלת ישראל, בהחלטת הממשלה שהיא קיבלה - -      

יעקב אשר: כן, אבל אתם מתכללים את האירוע

יובל נאמן:  - - היא שזה לא משפיע על לוחות הזמנים במיוחד, אבל זה משפיע על הכמויות

יובל נאמן:  יכול להיות שזה ישפיע על כמה זה יעלה למדינה להקים את התשתיות, כי הם מקימים פי שתיים

יובל נאמן:  אולי זה עולה יותר מאשר שמקימים חצי

יובל נאמן:  אבל זה לא משהו שצפוי כמעט בכלל להשפיע מבחינתנו על לוחות הזמנים, אלא אם כן מישהו היה אומר שבעוד חמש שנים לא צריך כלום, ואז זה ברור

יובל נאמן:  אבל אף אחד לא אומר את זה, גם לא המשרד להגנת הסביבה

יובל נאמן:       אני עובר דרך החומרים, ואתם תראו את הדברים השונים שצריך להקים

יובל נאמן:  אני אדבר על תזקיקים, על גפ"מ, על ביטומן ועוד חומר שלא ציינתי קודם כי בז"ן לא מייצרים אותו אלא מטפלים בו – מישהו אחר מייצר אותו –הקונטנצל

יובל נאמן:  הראשון תזקיקים, כאמור, בנזין, סולר ודלק מטוסים

יובל נאמן:  כיום יש שני אתרים מרכזיים שמהם אפשר לייבא או לייצא תזקיקים

יובל נאמן:  אחד נמצא בצפון, בחיפה, בעיר התחתית של חיפה

יובל נאמן:  בתוך נמל חיפה יש מסוף נמל דלק שהוקם על ידי הבריטים

יובל נאמן:  הוא מופעל כיום על ידי תש"ן

יובל נאמן:  דרומית לאשקלון באתר של קצא"א יש מקשרים ימיים, צינורות שיוצאים אל תוך הים, כדי שהאוניות יוכלו להתחבר, ומאפשרים לייבא ולייצא תזקיקים

יובל נאמן:  באשדוד יש איזשהו מקשר ישן שנדרש לשיפוץ

יובל נאמן:       כיום, מבחינת התזקיקים אנחנו בעיקר יצואנים ולא יבואנים – שאלנו את זה קודם – אנחנו מייבאים נפט

יובל נאמן:  ההרכב הכימי של הנפט מתפרק בצורה מסוימת כשמזקקים אותו בבית זיקוק, תלוי בקונפיגורציה של בית זיקוק

יובל נאמן:  זה לא שאפשר מכמות גדולה של נפט לייצר בדיוק את צרכי המשק הישראלי אחד לאחד

יובל נאמן:  בסוף מייצרים קצת יותר מדיי מחומר אחד וקצת פחות מדיי מאחר

יעקב אשר: השאלה מהו המוביל? כלומר, המוביל הוא מה צריך למדינת ישראל ומה נשאר לייצא? או שהמוביל זה היצוא?      

יובל נאמן: כיום המוביל הוא הניצול האופטימלי, ה-utility האופטימלי של בית הזיקוק

יובל נאמן:  שני בתי הזיקוק פועלים בצורה של מיקסום

יעקב אשר: כלומר, אילו היו יודעים על הליטר כמה צריך, היו עושים לפי זה, ולא הולכים ליצוא

יובל נאמן: כיום, בז"ן מזקקים בסדר גודל – במספרים מאוד גסים – של כ-10 מיליון טון נפט

יובל נאמן:  ומייצאים כ-3 מיליון תזקיקים, שהם עודף אל מול המשק הישראלי, החוצה מחיפה

יעקב אשר: הרזרבה

מטי צרפתי הרכבי: העודפים

יובל נאמן: כשמפרקים את הנפט יוצא יותר מדיי מהחומר שהמשק לא צריך

יובל נאמן:  לכן מייצאים אותו החוצה

יעקב אשר: אוקיי

יעקב אשר:  כשאני מסכים אני אומר רק אוקיי

יעקב אשר:  הבנתי

יובל נאמן: כיום, התשתיות הקיימות הן שתי עמדות של יבוא ויצוא

יובל נאמן:  על פי החלטת הממשלה נדרש להקים בחיפה מסוף תזקיקים חדש באתר חלופי, שצמוד למקום שהקימו כיום את נמל המפרץ

יובל נאמן:  הנמל שמפעילה חברת Sipg

יובל נאמן:  יש שם שטח שחנ"י, חברת נמלי ישראל, הקימה

יובל נאמן:  ושטח ייעודי שהוכן עבור מסוף תזקיקים חדש, מודרני ובטיחותי הרבה יותר

יעקב אשר: אני לא יודע למה שמו לכל החברות שמות כאלה

יעקב אשר:  נוגה, חני

יעקב אשר:  כאילו מחלקים פרחים במקומות האלה

יובל נאמן: חברת תש"ן צפויה להקים שם מסוף תזקיקים

יובל נאמן:  ונמל הדלק הישן הקיים בעיר התחתית של חיפה ייסגר

יובל נאמן:  החלטת הממשלה הייתה שמקימים אחד חדש, מודרני, עם יכולות יותר גדולות וסוגרים את הישן

יובל נאמן:  כמו כן, באשדוד יהיה שיפוץ והשמשה מחדש של המקשר הקיים, שיחובר לרשת ההולכה הארצית

יובל נאמן:  כיום הוא לא מחובר לרשת הארצית

מטי צרפתי הרכבי: ברמת האינטרס הלאומי, אם אתה אמרת שמזקקים 15-10 טון, ונניח שזה הנפח שנדרש, אז ברמת האחסון זה 8% ממה שנדרש

מטי צרפתי הרכבי:  כלומר, לא נדרשות עתודות אחסון יותר גדולות? הבנת את השאלה? 

יובל נאמן: אני חושב

יובל נאמן:  אני אראה את העתודות ותגידי לי אם זה נותן מענה

יעקב אשר: אני לא יודע מה יש לך בהמשך המצגת

יעקב אשר:  השאלה, כשאתה מדבר למשל על שיפוץ המקשר באשדוד, זה בוודאי קשור, למה לא לעשות את זה היום? סתם, עם קשר ובלי קשר לעניין

יעקב אשר:  לגבי מה שאמור לקום בסמוך לנמל החדש, איפה זה יוחל? מתי? אתם גם תדברו פה על לוחות זמנים?      

יובל נאמן: השקפים הבאים יראו גם את הסטטוס

יובל נאמן:  אני אראה את הכול

יובל נאמן:  אלה תשתיות היבוא והיצוא

יובל נאמן:  חוץ מזה, אתם רואים שם באפור, למעלה ולמטה, צפון דרום, החלטת הממשלה הגדירה להקים אתר לאחסון של תזקיקים

יובל נאמן:  בהיקף 55 אלף טון, זה אתר לא קטן בצפון

יובל נאמן:  ועוד אחד להקים או להסב משהו קיים של 300 אלף טון במרכז או בדרום הארץ

יובל נאמן:  הדברים האלה מובאים בחשבון, והם פחות או יותר התרגום של חודשיים ייצור של בז"ן עבור המשק הישראלי

יובל נאמן:  כלומר, לוקחים ספייר – אולי זה עונה על מה ששאלת – של 60 יום שאנחנו מחזיקים בלי שנכנס שום חומר, 60 יום מיבוא כשיש אצלנו את החומר

יוראי להב-הרצנו: מהיכן בצפון?      

יובל נאמן: אני ארוץ על כל אלה כי המצגת נמצאת באתר של המינהלת, אני יודע שקשה לראות כל דבר

יובל נאמן:  מה שאתם רואים פה זה מה שאמרתי על מסוף התזקיקים

יובל נאמן:  הכתום בצד שמאל, הוא הקיים בעיר התחתית של חיפה, זה שצפוי להיסגר

יובל נאמן:  התכלת בצד ימין הוא מה שצפוי להיפתח במקומו

יובל נאמן:  מהתכלת יוצאים שני קווים אחד לצהוב ועוד אחד החוצה

יובל נאמן:  הצהוב הוא אתר שכיום מנפקים בו את הזקיקים

יובל נאמן:  יש חברות פז, דלק, סונול יש להם מכלים שם, משאיות באות ולוקחות את התזקיקים, ורוב החומר כנראה, יצא דרך הצינור הכחול שאתם רואים, עם החץ שיוצא החוצה, לאותו אתר

יעקב אשר: הצהוב יישאר במקום שלו

יובל נאמן: כן, כן

יובל נאמן:  אנחנו לא נוגעים בזה בהחלטת הממשלה

יעקב אשר: והתכלת?      

יובל נאמן: התכלת הוא אתר ליבוא במקום הכתום

יובל נאמן:  הוא חלק מהשטח שייבשו

יעקב אשר: זה אותו אזור

יובל נאמן: אבל התכלת הוא הרבה יותר רחוק מהתושבים מאשר הכתום

יובל נאמן:  הכתום הוא בעיר התחתית של חיפה, ליד קריית הממשלה, התכלת הוא הרבה יותר רחוק

יעקב אשר: מה יש היום במקום שהתכלת נמצא?      

יובל נאמן: יש שטח שהוא כיום מיובש וצמוד אליו נמל המפרץ

יובל נאמן:  הנמל שחברת SIPG מפעילים, שחברת חנ"י הקימה

יעקב אשר: אין צורך בפינוי?      

יובל נאמן: לא

יובל נאמן:  יש שטח ריק של 90 דונם עומדים ועמידים

יובל נאמן:  תכף חברת נמלי ישראל יתייחסו

נעמה לזימי: יובל, יש חידוש מבחינת ניהול השטח הלוגיסטי על הקישון?       

יובל נאמן: אני מתייחס למשק האנרגיה

יעקב אשר: נעמה, במצגת הקודמת ראינו את כל התוכנית הכוללת שהיא גם השינוי בדברים הללו

יעקב אשר:  את צריכה להסתכל עליה כדי לראות

יעקב אשר:  אנחנו ממוקדים בדיון הזה

יובל נאמן: הדבר הזה, התכלת במקום הכתום, צפוי לקום עד סוף 2027

יובל נאמן:  אנחנו מקווים שלא ייגרר מעבר לזה ו-90 יום אחרי זה הכתום ייסגר

מטי צרפתי הרכבי: באיזה שלב תכנוני זה נמצא? אם זה אמור להיות ב-2027, זה אמור להיות כבר בהיתרים

יעקב אשר: כן, זאת השאלה הבאה

יעקב אשר:  לא, גם תכנונית

יובל נאמן: זה עדיין לא בהיתרים

יובל נאמן:  זה תלוי באישור של תת"ל 118, תוכנית תשתיות לאומיות, שצפויה להיות מאושרת באזור אמצע 2024

יעקב אשר: מי כאן ממינהל התכנון?     

מטי צרפתי הרכבי: צריך לראות שזה עומד בלוחות הזמנים

יובל נאמן:  כן, כן

יעקב אשר: אפשר לגשת למיקרופון?      

יוראי להב-הרצנו: משרד האנרגיה מיישר אתכם קו לגבי המועדים והצרכים? הם מאשרים את הדברים?      

יעקב אשר: לפני משרד האנרגיה, אני רוצה לראות האם מינהל התכנון יודע - - -   

יובל נאמן: אגב, ספציפית האתר הזה יותר תלוי כרגע בחנ"י ובמינהל התכנון

יובל נאמן:  כי חנ"י הם היזמים של תת"ל 118

יוראי להב-הרצנו: אתה מדבר על זה, ובאופן כללי על מה שאתה הולך להציג עכשיו

יוראי להב-הרצנו:  כלומר, את כל הגאנט הזה

יוראי להב-הרצנו:  זה על דעתו של משרד האנרגיה? הם מאשרים? הם בסופו של דבר אמונים על משק האנרגיה

יוראי להב-הרצנו:  לכן, כשאתה מקצץ מצד אחד ומעביר לצד שני, הם צריכים להיות בלופ ולהגיד, מקובל עלינו

יעקב אשר: היא ממשלתית בסוף

יוראי להב-הרצנו: 100%

יובל נאמן: הם שותפים לכל הגיבוש של תוכנית העבודה

יובל נאמן:  עבדנו איתם, בנינו איתם את כל לוחות הזמנים

יובל נאמן:  זה נכון שהם זהירים, בטח ראיתם

יובל נאמן:  הם זהירים ואני מבין למה

יעקב אשר: מינהל התכנון, לגבי התת"ל, האם אלה לוחות הזמנים שגם אתם רואים?     

זינאידה פרפליצין: אני מאגף לתכנון ארצי, מינהל התכנון

זינאידה פרפליצין:  תת"ל 118 נמצאת כעת בשלב של עריכת תסקיר השפעה על הסביבה

זינאידה פרפליצין:  היא צפויה להיות מאושרת במהלך שנת 2024, יותר קרוב לאמצע השנה

יובל נאמן: כמו שאמרנו

יעקב אשר: לוח הזמנים התכנוני הקיים

יובל נאמן: ובמקביל חברת תש"ן כבר מתחילה לתכנן את האתר ברמה יותר מפורטת, כדי שביום שזה יאושר הם כבר מעלים - - -       

יעקב אשר: מאיפה מגיע התקציב?      

יובל נאמן: זה עוד בדיונים

יובל נאמן:  חברת תש"ן מקימה את זה

יובל נאמן:  זאת חברה שהפעילות שלה היא במודל תעריפי

יובל נאמן:  לרוב הדברים אצלה קורים דרך התעריף התקין

יעקב אשר: זה לא תקציבי

יובל נאמן: זה עוד בדיונים

יעקב אשר: בסדר

יעקב אשר:  הדיונים האלה יכולים להימשך הרבה מאוד שנים

יובל נאמן: אני לא חושב

יעקב אשר: מול מי הדיונים? אגף תקציבים? משרד האוצר, שלום

יובל נאמן: זה עוד לא הגיע לפתחו של אגף תקציבים, זה עדיין בדיונים, בין תש"ן לחנ"י

יוראי להב-הרצנו: זה חלק מהתקציב שאושר בתקציב המדינה הנוכחי?      

יעקב אשר: לא, לא

יעקב אשר:  הוא אומר שיכול להיות שזה עובד לפי שיטת מימון אחרת

יובל נאמן: דבר ראשון, יכול להיות שזה יהיה תעריפי ולא דרך תקציב המדינה

יובל נאמן:  דבר שני, באופן כללי כל מה שתראו פה, איפה שאין סטטוטוריקה מאושרת, אף אחד לא ביקש תקציב כי אי-אפשר ליישם עדיין

יובל נאמן:  אגב, משרד האוצר שם הרבה מאוד כסף בתקציב הזה על תשתיות אנרגיה

יוראי להב-הרצנו: כמה כסף?      

יובל נאמן: שמו יותר מ-600 מיליון על גפ"מ, כי שם יש סטטוטוריקה קיימת, אז אפשר להתחיל לקדם

יוראי להב-הרצנו: אוקיי

יובל נאמן: אם ראיתם קודם, בשקף הקודם, שהיה מין שרטוט כאילו צינור שיוצא החוצה, כלפי מטה

יובל נאמן:  זה לא שרטוט אחד לאחד זה רק להמחשה

יובל נאמן:  לאן הוא מוביל? דיברתי על האתר של 550 אלף טון

יעקב אשר: רגע, אני רוצה להחזיר אותך אחורה

יעקב אשר:  סליחה, שאני מחזיר אותך למציאות כל פעם

יעקב אשר:  מתי תהיה החלטה? כי אני מבין שזה עוד לא הגיע לאגף תקציבים

יעקב אשר:  אבל זה בטח משהו במקרו יותר

יעקב אשר:  זה אצלכם על השולחן, איליה?      

איליה כץ: אני סגן הממונה על התקציבים

איליה כץ:  כמו שיובל אמר, באופן כללי אנחנו מנסים לנהל את תקציב המדינה באופן שבו אנחנו מקצים תקציב לדברים שיכולים לצאת לביצוע

איליה כץ:  תנאי לכך שהתהליך הזה יצא לביצוע הוא סיום התהליך הסטטוטורי

איליה כץ:  לעומתו הסטטוטוריקה של הגפ"מ הסתיימה, ועל כן, הוקצה תקציב להקמה של מתקן לאחסון הגפ"מ

איליה כץ:  יובל כבר יתייחס לזה

איליה כץ:  הסטטוטוריקה עדיין לא נקבעה, העלות תקבע בתלות האתר שיקבע

יעקב אשר: אתה מחכה לאישור הסופי בתת"ל או שאתה רואה כיוונים?     

איליה כץ: התקציב כרגע הוא לא חסם

איליה כץ:  כי כרגע התהליך הוא של הסטטוטוריקה

איליה כץ:  היה והסטטוטוריקה לצורך העניין תסתיים עד לסוף 2024, בתקציב 2025 שמאושר בסוף 2024, ניתן יהיה לבוא ולהקצות תקציבים ככל שיידרשו

יעקב אשר: אני יודע שאתם לא תשימו כסף על דבר שלא בא לעולם

יעקב אשר:  האם אתם מתכננים את זה? האם אתם מתכננים את השיטה? האם ללכת בשיטה כזו או בשיטה אחרת? כי זה תלוי תקציב

יעקב אשר:  האם אתה צריך לשריין כסף חי לעניין הזה, או שמשהו אחר? האם הנושא הזה נמצא בשלב כזה או אחר היום אצלכם, בחשיבה או יותר מזה?     

איליה כץ: אנחנו, כמו שיובל אמר, בשיח ראשוני על זה מול המינהלת

איליה כץ:  הרציונל כרגע שמנחה אותנו הוא להישאר במודל הכלכלי הקיים של תש"ן ולא לפתוח אותו

איליה כץ:  במודל תעריפי, זה אופן שיותר קל לבוא ולהתקדם איתו הוא מקצה את העלויות של השימוש בדלקים לטובת הקמת תשתיות הדלקים אל מול המחיר של הדלקים

איליה כץ:  באופן הזה, זה משקף את העלות האמיתית של השימוש בדלקים

יעקב אשר: משק סגור כזה או אחר

איליה כץ: משק סגור

איליה כץ:  בעינינו זה יותר נכון גם ברמה הכלכלית וגם ברמה הסביבתית

יעקב אשר: הבנתי

יובל נאמן: דמיינו את הצינור שיוצא מהאזור של מפרץ חיפה, שעכשיו הוא בצד שמאל למעלה, וצריך להקים אתר של 550 אלף טון של אחסון של תזקיקים בצפון המדינה

יובל נאמן:  רמ"י מקדמת במסגרת תמ"א 75, שמתמקדת במוסדות התכנון חלופות שונות

יובל נאמן:  כרגע יש על המפה שבע חלופות שעברו את המועצה הארצית לתכנון ובנייה, ונמצאות בתהליך של תסקיר ההשפעה על הסביבה

יעקב אשר:  כמה יצטרכו מתוכן?      

יובל נאמן: אחת מתוך שבע החלופות

יובל נאמן:  אולי מישהו יחליט בסוף לעשות שני אתרים, כל אחד חצי בגודל

יובל נאמן:  אבל אני מעריך שבסוף זה יהיה אתר אחד

יובל נאמן:  סביר להניח שהוא יהיה תת-קרקעי

יובל נאמן:  ככה הוא גם יהיה יותר מוגן

יעקב אשר: רק אחד מהם?      

יובל נאמן: כנראה שיהיה רק אחד, אני מעריך, אני לא יודע

יובל נאמן:  מוסדות התכנון יחליטו ורמ"י יזמי התוכנית

יובל נאמן:  אבל בסוף בסוף כנראה שהאתר יהיה תת-קרקעי, כי זה נכון יותר שזה מתחת לאדמה גם בתחום הבטיחות, הציבור מסביב וכן הלאה

יובל נאמן:  זה מקודם כרגע ונמצא בשלב של פרקים א'-ב' של תסקיר ההשפעה על הסביבה שרמ"י מובילים

יעקב אשר: התסקיר הוא על כל שבעת המקומות ובסוף יבחרו את הטוב מביניהם? המזיק פחות מביניהם? כשאתה בונה מכרז, אתה בונה כל מיני תנאים

יעקב אשר:  אתה אומר: את זה אני מנקד בעשר נקודות, ואת זה אני מנקד בשמונה נקודות

יעקב אשר:  מהם סדרי העדיפויות כאן?      

יובל נאמן: מה שאני מבין, ואפשר לבקש מרמ"י שיתייחסו, בשלב של הא'-ב' הנוכחי ירדו משבע חלופות לשתיים או לשלוש חלופות

יובל נאמן:  אחר כך יעברו לפרקים ג'-ה', לתסקיר השפעה על הסביבה, שכבר התמקדו בחלופה אחת ויביאו אותה להפקדה במועצה הארצית

יעקב אשר: מי מקדם את זה, רמ"י?      

יובל נאמן: כן, כן

יובל נאמן:  רמ"י הם יזמי התוכנית

יעקב אשר: מה הידע של רמ"י בחלק שהכי חשוב לנו? כי מה שאתם עושים פה הוא שאתם קונים מקום חדש בצפון

יעקב אשר:  השאלה היא האם אנחנו מעבירים ממקום לא טוב למקום עוד יותר לא טוב

יעקב אשר:  לרמ"י יש הרבה ידע בקרקע, ולכן, השאלה היא מי עוד שותף בקבלת ההחלטה של מה הכי פחות מזיק? אני מבין שזה לא רק המתקן

יעקב אשר:  הוא הולך להיות מחובר גם עם צנרת שאמורה לעבור בכל מיני מקומות

יעקב אשר:  גם המיקום הסופי שלו היא נגזרת, לאן תעבור כל הצנרת – אני מברך על זה ואני מקווה שזה יהיה תת-קרקעי, כדי שזה יהיה כמה שיותר מוגן, ושהמתקן יהיה מודרני וסגור לצורך העניין הזה

יעקב אשר:  השאלה מי בוחר מבין השבע? זאת לא בחירה שצריכה להיות בה אלמנטים כספיים או אלמנטים תכנוניים, אלא תכנון סביבתי

מטי צרפתי הרכבי: אבל זה בעקבות ממצאי התסקיר?     

יעקב אשר: כן

יעקב אשר:  אם הקשבתי נכון, התסקיר יהיה בסוף על המועמד מס' 1 או 2

יובל נאמן: השלב הראשון של התסקיר הוא על השבע, ודרכו מחליטים

יעקב אשר: מי נמצא כאן מרמ"י? או ממינהל התכנון?      

נעמה לזימי: יובל, שאלה קטנה, לגבי הפינוי של חוות המכלים

נעמה לזימי:  אני זוכרת שבהחלטת הממשלה הדיבור היה על שנת 2024, למה זה מתעכב? זה מסוג הדברים שבאוצר אמרו לי שזה אחד הדברים היותר מהירים שיכולים לקרות

יובל נאמן: את מדברת על הצמצום שלו עד 2026

נעמה לזימי: ממש פינוי

נעמה לזימי:  עשינו סיור וגם שם נאמר לנו שזה יהיה

יובל נאמן: החלטת הממשלה קובעת לבחון את הצמצום שלו עד 2026

יובל נאמן:  הפינוי המלא תלוי בסגירת בז"ן

נעמה לזימי: אני אחדד את השאלה

נעמה לזימי:  כשעשינו את הסיור נאמר לנו, שיש שני מכלים שאותם רוצים להעתיק

נעמה לזימי:  ושהרבה מהמכלים בכלל ריקים, וזה יושב כמו פצע מדמם במרחב הזה

נעמה לזימי:  שלא לדבר על הריחות והכול סמוך לבית הספר

נעמה לזימי:  ואמרו שזה אחד מהדברים הכי מהירים שניתן לקיים

נעמה לזימי:  אז למה עד 2026?      

יובל נאמן: אם תרצו אני אכנס לזה, כי זה לא חלק מהיערכות משק האנרגיה, אלא רק פינוי של מפגע

יובל נאמן:  בשביל לצמצם את חוות המכלים ולפרק מכלים ריקים שאין בהם שימוש, מאז תקופת הבריטים פחות או יותר

יובל נאמן:  יש תהליך שצריך לעבור

יובל נאמן:  צריך לקבל היתר הריסה, צריך את עיריית חיפה, צריך את הגנת הסביבה וכנראה שצריך לעשות תסקירים, זה לא אירוע של שנה

נעמה לזימי: זה עניין של תהליך, לא איזושהי היערכות

נעמה לזימי:  אתה אומר שזה סיפור ביורוקרטי

יובל נאמן: זה סיפור ביורוקרטי וכלכלי

יובל נאמן:  צריך לשלם על זה וכולי

אריאל קלנר: איפה אנחנו עומדים עכשיו? איפה זה מבחינה ביורוקרטית?     

יובל נאמן: הצמצום של חוות המכלים עד 2026, עומד כיום בשיח שמנהלים רמ"י מול משרד האנרגיה וחברת תש"ן – איך אפשר לקדם את הנושא הזה בלוחות הזמנים שהממשלה קבעה

יעקב אשר: אני שואל, אם הסברת שהמכלים ריקים

יובל נאמן: חלק

יעקב אשר: חלק?      

נעמה לזימי: רובם

יובל נאמן: לא, חלק, חלק

יובל נאמן:  יש באתר כ-40 ומשהו מכלים שמתוכם 25 ריקים

יוראי להב-הרצנו: אני מתרשם מהדברים שלך שההליך הסטטוטורי של פינוי המכלים הריקים לא תלוי במשהו מסוים, ומצד שני הוא לא מתקדם

יעקב אשר: הוא לא תלוי במשהו

יובל נאמן: הוא נפרד

יעקב אשר: אם הוא לא תלוי במשהו, למה אי-אפשר להתחיל עם זה בשלב א'?    

יוראי להב-הרצנו: יש שם שני בתי ספר סמוכים

קריאה: גם המכלים המלאים סמוכים לבית הספר

קריאה:  לא הריקים

יעקב אשר: יש את הרצוי ויש את המצוי

יעקב אשר:  לפחות בואו נעשה סימנים ראשונים של התחלה לצורך העניין

יובל נאמן: אנחנו מסכימים לגמרי, זה משהו שיכול לקרות בשנים הקרובות לפני סגירת בז"ן

יובל נאמן:  זה תלוי ביכולת להגיע לסיכומים בין רמ"י למשרד האנרגיה ותש"ן

יעקב אשר: לפני שמגיעים למסקנות בואו נשמע את נציג רמ"י על השאלה הקודמת בנושא בחירת המקום

יעקב אשר:  איך זה עובד ומה התהליך? אני מבין שאתם מובילים את זה

יעקב אשר:  והאם אתה יכול להתחיל בעניין – שהוא לא כרגע הנושא – של איפה נמצא נושא פינוי המכלים, לפחות המכלים הריקים

בברוך בורוכוב: אני מנהל פרויקט התכנון מטעם רמ"י

בברוך בורוכוב:  אנחנו עושים עבודה משותפת עם מינהל התכנון

בברוך בורוכוב:  לפני שנה המועצה הארצית נתנה הוראה להכין תוכנית מפורטת לכל משק האנרגיה, כאשר אנחנו מפעילים צוותי תכנון

בברוך בורוכוב:  צוותי התכנון התחילו באיתור אתרים בכל הארץ, כולל בצפון המדינה

בברוך בורוכוב:  התחלנו ביותר מ-20 אתרים

בברוך בורוכוב:  היו דיונים בוועדות התכנון עם מינהל התכנון, ובסופו של דבר נבחרו על פי קריטריונים שבעה אתרים שלגביהם ייעשו בדיקות יותר מפורטות, כולל בדיקות סביבתיות, שזה פרקים א'-ב' של התסקיר

בברוך בורוכוב:  כרגע אנחנו נמצאים בתהליך של הכנת פרקים א'-ב'

בברוך בורוכוב:  מתוך שבעה אתרים אולי יבחרו ארבעה אתרים

יעקב אשר: התסקיר הראשוני הוא על כל השבעה?      

בברוך בורוכוב: על כל השבעה, כאשר הבדיקות הראשוניות בוצעו על יותר מ-20 אתרים

בברוך בורוכוב:  אנחנו התחלנו מהיריעה הרחבה ביותר שיכולה להיות, כאשר בוועדת העורכים יושבים כל משרדי הממשלה הרלוונטיים, כולל משרד האנרגיה, המשרד להגנת הסביבה, חנ"י וכל הגופים הרלוונטיים לתהליך עצמו

בברוך בורוכוב:  בסופו של דבר, המטרה היא שעד סוף השנה ייבחרו שניים-שלושה אתרים, שלגביהם יתבצעו בדיקות מאוד מאוד מעמיקות

בברוך בורוכוב:  צריך לזכור, שאם אנחנו רוצים לעשות את זה בתת-הקרקע, אנחנו צריכים לעבור את שבר יגור

בברוך בורוכוב:  יש פה הרבה מאוד דברים מורכבים, כשהמטרה היא בסופו של דבר להגיע עם אתר אחד או שניים, שיקבלו אישור סטטוטורי, ומתוך אותו אתר או שני אתרים יצאו לביצוע

יעקב אשר: הבנתי

יעקב אשר:  אתה אומר שמה שמוליך את העניין היא ההסתכלות הסביבתית? או שיש פרמטרים אחרים אולי של מינהל התכנון?      

זינאידה פרפליצין: זה נכון

זינאידה פרפליצין:  ועדת העורכים של תמ"א 75 מורכבת משבעה משרדי ממשלה רלוונטיים, פלוס שני משקיפים, כולל גורמים מרשות הטבע והגנים

זינאידה פרפליצין:  מוזמנים כל בעלי העניין הרלוונטיים: חח"י, תש"ן, קצא"א, רשות נחל הקישון ועוד הרבה גופים רלוונטיים

זינאידה פרפליצין:  לתוכנית הזאת יש ועדת היגוי, זאת ועדת משנה, מועצה ארצית שמהווה ועדת היגוי לתוכנית

זינאידה פרפליצין:  מי שמאשר את המעבר משלב לשלב חשוב סטטוטורי היא המועצה הארצית

זינאידה פרפליצין:  יש צוות תכנון רב מקצועי, שמנוהל ופועל מטעם רמ"י

זינאידה פרפליצין:  צוות גדול שמורכב מבעלי מקצוע מתאימים

זינאידה פרפליצין:  גובשו קריטריונים לאיתור אתרים שאושרו על ידי ועדת העורכים

זינאידה פרפליצין:  לפי הקריטריונים אותרה כמות גדולה של אתרים, 22 אתרים

זינאידה פרפליצין:  הוגשו קריטריונים בלי סינון

זינאידה פרפליצין:  בקיצור, זה תהליך מורכב

זינאידה פרפליצין:  הקריטריונים כללו לא רק את הסביבה, אלא גם קריטריונים כלכליים, תחבורתיים ועוד מגוון של קריטריונים, כאשר הקריטריון הסביבתי הוא רק אחד מהם

יעקב אשר: זאת בדיוק השאלה שלי, מה ה-pivot? מה הקריטריון המוביל? ולמה אני שואל? אני לא אומר את זה סתם בשביל הצהרה פופוליסטית

יעקב אשר:  לפעמים אתה אומר שיש לך מטרה מסוימת, אבל בדרך אתה צריך לראות שאתה לא פוגע במטרות אחרות

זינאידה פרפליצין: זה די מורכב

זינאידה פרפליצין:  אנחנו מדינה קטנה וצפופה, על כל פיסת קרקע יש לנו קונפליקטים גדולים

זינאידה פרפליצין:  לי נראה שהקריטריון הסביבתי הוא המוביל, אנחנו לא רוצים שבהעתקת מפגע אחד נייצר מפגע אחר

זינאידה פרפליצין:  נכון שזה מורכב, אנחנו לא יכולים לספח לנו ירח, או שטח שהוא נטול קונפליקטים ולמקם שם

יעקב אשר: המשרד להגנת הסביבה, מי כאן? אני מבין שאתם שותפים לדיונים האלה

דורית זיס: אני מנהלת מחוז חיפה

יעקב אשר: את גם מתרשמת, כפי שאמרה מנהלת התכנון, שיש כמה וכמה פרמטרים? אני יודע שאני מקשה עליכם בשאלות ומשרדי ממשלה לא אוהבים את זה

יעקב אשר:  אני רוצה לדעת האם הדבר המוליך – המוליך לא אומר שהוא דורס דברים אחרים, דבר אחד חשוב לא אמור לדרוס דברים חשובים גם

יעקב אשר:  השאלה מה המשקל?      

יוראי להב-הרצנו:  אולי לחדד, הפקטור הסביבתי לא נוגע רק לסביבה

יוראי להב-הרצנו:  הוא מקרין על בריאות הציבור

יעקב אשר: זאת לא סביבה

יעקב אשר:  כשאני אומר סביבה זה לא להעביר ממקום אחד למקום שני

יוראי להב-הרצנו: זה צריך להיות הרחק מריכוזי אוכלוסייה, במקום שאפשר לעשות את מה שאמרת

יוראי להב-הרצנו:  אני רק מחדד

יעקב אשר: מי נבחר להציג מהמשרד להגנת הסביבה?      

ורד דרור: אני מתכננת מחוז חיפה במשרד להגנת הסביבה

ורד דרור:  אני מלווה את זה באופן ספציפי ואנחנו שותפים מלאים בהליך התכנוני

ורד דרור:  גם בבחירת שבעת האתרים שנבחרו

יעקב אשר: גם בסינון שלהם

ורד דרור: כרגע, מאחר וההליך שאנחנו נמצאים בו הוא שלב תסקיר ההשפעה לסביבה, כמובן שהנושא הסביבתי הוא המוביל

ורד דרור:  בסופו של דבר המועצה הארצית תעשה את כל השיקולים אחרי שהיא תקבל את חוות הדעת שלנו

יוראי להב-הרצנו: אם אפשר להתעכב, ולקבל תשובות על מה שהעלתה חברת הכנסת לזימי, ביחס לפינוי של חברת המכלים, כי זה קריטי

יעקב אשר: רגע, הוא צריך לענות

יעקב אשר:  זאת התשובה השנייה, תודה שהזכרת לי

יעקב אשר:  רמ"י, בבקשה

ברוך בורוכוב: כרגע אפשר לפנות כשני שליש מהחווה מבחינה טכנית

ברוך בורוכוב:  יש קושי לפנות חלק, כי גם בניקוי הקרקע בסוף אנחנו מדברים על זיהום קרקע שקיים על כל המתחם הזה

ברוך בורוכוב:  יש פה ראייה כוללת

ברוך בורוכוב:  אנחנו מקיימים דיון בין כלל משרדי הממשלה, עם תש"ן ועם יובל אדמון שמוביל את הדיון הזה

ברוך בורוכוב:  האם זה אפשרי ובאיזה היקף? וכן הלאה

יעקב אשר: יובל, מה הצפי לשליש האחרון לפינוי? אני הבנתי שיש קשר בין הפינוי, שאין עניין לפנות חלק אחד כשאתה לא יכול לטפל בקרקע באופן מלא

מטי צרפתי הרכבי: הגיע הזמן, אפשר להתחיל

ברוך בורוכוב: גם את השימוש העתידי באותה קרקע או את התכנון העתידי של חוף הים בנגישות לציבור לא ניתן לעשות על חלק קטן

ברוך בורוכוב:  יש כאן מורכבות כוללת

יעקב אשר: גם את תהליך הניקוי אי-אפשר לעשות בקטן לכאורה

ברוך בורוכוב: נכון

ברוך בורוכוב:  יש גם כנראה זיהום בתת-הקרקע ובמי התהום, יש מורכבות גם בעניין הזה

ברוך בורוכוב:  ולכן, צריך לעשות את זה בהינף אחד

יעקב אשר: מה הצפי לשליש הזה של המחירים?     

יובל נאמן: המטרה לעמוד בלוחות הזמנים של 2026 של החלטת הממשלה

יובל נאמן:  אני לא יודע להגיד שזה יקרה

יעקב אשר: בשנת 2026 זה כבר אמור להיות אחרי?      

יובל נאמן: כן, כן

יובל נאמן:  אחרי פינוי

יוראי להב-הרצנו: אני רוצה להבין את ההיגיון

יוראי להב-הרצנו:  לשיטת רמ"י לא נכון לעשות את הפינוי בצורה חלקית כי לא ברור שאפשר לטפל בזה כמקשה אחת

יוראי להב-הרצנו:  אם זה האירוע אז למה לא לפנות את הכול בשנת 2026 או מוקדם יותר אם זה לא תלוי? אין היגיון בפינוי חלקי שהוא לא מלא

יובל נאמן: אני מבין מרמ"י ומהבדיקות שהם עושים, שהם עדיין בתהליך בדיקה, האם כדאי לעשות את הפינוי החלקי

אריאל קלנר: התהליכים האלה לוקחים המון זמן

אריאל קלנר:  אתם מדברים פה על שנתיים

יעקב אשר: אבל יש לך עדיין חלקים פעילים שם

אריאל קלנר: לוחות הזמנים היו מלכתחילה שנתיים

יובל נאמן: מי שרוצה לפנות את חוות המכלים כולה כשבית הזיקוק פועל, צריך להקים מכלים חדשים במקום אחר במקום חוות המכלים

יובל נאמן:  אני לא חושב שמישהו מעוניין בזה

נעמה לזימי: יובל, זה לא מה שדיברנו

נעמה לזימי:  כשהיינו בשיחות לפני החלטת הממשלה שהייתה על הפינוי, נאמר לנו שכאקט ראשוני ומיידי יפנו את חוות המכלים

אריאל קלנר: נאמר שנתיים, לא?      

נעמה לזימי: 	זה כבר כמעט שנה ומשהו

נעמה לזימי:  כתושבת חיפה אמרתי, ויסכימו איתי פה החברים, שחוות המכלים היא סמל וכמו פצע בתוך האזור הזה

נעמה לזימי:  אני לא בטוחה שאתם מכירים, אפילו מספיק להסתכל על זה מתמונה עילית, ולראות שזה שטח ענק, באמת מפגע

נעמה לזימי:  אמרתי: וואו, אם זה יהיה צעד ראשון זה יהיה דבר שהוא משמעותי מאוד

נעמה לזימי:  וההתעכבות הזאת מוזרה לי

נעמה לזימי:  אני אשמח לראות את הטיוטה של מה שקיבלנו

יוראי להב-הרצנו: אני גם זוכר שזה הופיע בהחלטת הממשלה באופן מפורש

נעמה לזימי: נכון שהיא מזהמת, אבל היא באמת מפגע

נעמה לזימי:  אנחנו מכירים את זה כמפגע שיושב באזור הזה

יעקב אשר: אני מבקש בעניין הזה, רמ"י, תהיו גם אתם בהקשבה כי אתם מובילים את הפרויקטים, אם אני מבין נכון

יעקב אשר:  אני מבקש שתציגו לוועדה מסמך שאומר מה התכנית, למה אי-אפשר לעשות

יעקב אשר:  תבדקו שוב

יעקב אשר:  נתתם תשובה, אבל צריך לבחון אותה עד הסוף

יעקב אשר:  האם יש דרך לסיים את זה לפני 2026? ואם צריך לבנות מכלים חדשים, כמו שאתם אומרים, אני גם לא רואה את זה קורה ב-2026

יעקב אשר:  אני לא רוצה להיות פה בעוד שנתיים ולהגיד, הבטיחו לנו עוד שנתיים וזה לא קרה

יעקב אשר:  אני מבקש מכם, לאור השאלות האלה, נייר סטטוס שאומר מה האפשרויות שעומדות

יעקב אשר:  יכול להיות שאנחנו נקיים על זה דיון בנפרד

מטי צרפתי הרכבי: אדוני, אם נניח שהמכלים היו ריקים כולם, כמה זמן היה לוקח לפנות אותם? כי זה תהליך מורכב

מטי צרפתי הרכבי:  פינוי המכלים עצמם והחלפת הקרקע אם נדרש, זה משהו שאפשר להתחיל איתו היום ונגיע ל-2026 עם המכלים האחרונים

יעקב אשר: אני לא רוצה להיתקע פה, אנחנו עוד בתחילת המצגת

יעקב אשר:  אני מבקש מכם סטטוס בעניין הזה, עם האפשרויות ועם לוח הזמנים המתוכנן ועל זה יכול להיות שאנחנו עוד נקיים דיון

מטי צרפתי הרכבי: אדוני, אני רק מבקשת לחדד שתהליך של פינוי חווה כזאת לוקח שנים

מטי צרפתי הרכבי:  כשאתה מתחיל לפנות את החומר הפיזי ואחר כך מתחיל את החלפת הקרקע, לכן, צריך להתחיל עכשיו וכבר יגיעו ל-2026 עם המכלים שיתפנו

יעקב אשר: החלטתי להתחיל עכשיו

יעקב אשר:  אני רוצה לבחון את זה

אביהו האן: אני יושב-ראש הירוקים, חבר מועצת עיריית חיפה

אביהו האן:  צריך להבין שהחווה הזאת היא כמו מפעל מזהם

אביהו האן:  גם כשהמכלים האלה עומדים שם, יש להם גגות צפים, והגגות האלה מזהמים את כל אזור קריית חיים, קריית ביאליק וקריית מוצקין בצורה מאוד מדהימה

אביהו האן:  זה אחד מהמפעלים המזהמים ביותר באזור

אביהו האן:  ולכן החשיבות

אביהו האן:  גם נעמה, יוראי, אריאל ומתי אמרו את זה

אביהו האן:  הצדק הוא בהיבט של פינוי החווה כמה שיותר מהר, כדי להציל את החיים של התושבים באזור

יעקב אשר: יובל, תמשיך, בבקשה

יובל נאמן: דיברנו על הסיפור של צפון המדינה, תזקיקים, על היבוא והאחסון

יובל נאמן:  אני עובר עכשיו למרכז ודרום הארץ

יובל נאמן:  בכל הקשור ליבוא של תזקיקים, כאמור, מדרום לאשקלון, בקצא"א יש כבר, מה שאתם רואים בחלק התחתון

יובל נאמן:  אין שם פעולה חדשה, באשדוד יש שדרוג של המקשרים הקיימים בהובלה של חנ"י

יובל נאמן:  כדי שאפשר יהיה לייבא את תזקיקים שיחוברו בחיבור לרשת ההולכה הארצית של תש"ן גם מאשדוד

יעקב אשר: השדרוג הוא להתאים לכמויות גדולות יותר? תעשו את זה

יעקב אשר:  למה צריך לחכות לתוכנית גדולה כדי לעשות את זה?     

יובל נאמן: זה ישן וצריך להחליף את זה

יובל נאמן:  לגבי אחסון בדרום, התייחסתי קודם ל-300 אלף טון

יובל נאמן:  רמ"י בוחנים בתמ"א 75 כמה חלופות

יובל נאמן:  אתם  יכולים לראות גם דברים שיותר, נקרא לזה נגב קלאסי, כן

יובל נאמן:  האזור של רמת בקע, נאות חובב, ומתקן אפרת

יובל נאמן:  צריך להגיד, שבאתר הקיים של קצא"א באשקלון מחזיקים כמות מאוד מאוד גדולה של נפט עבור בז"ן

יובל נאמן:  אם לא היה בית זיקוק פעיל בחיפה, לא היה ניתן לרוקן הרבה מאוד מכלי נפט, לצורך העניין, הם יתייתרו

יובל נאמן:  אחת החלופות יכולה להסב את חלקם, שזה תהליך יחסית מאוד פשוט, מהיר וזול לתזקיקים

יובל נאמן:  ולא צריך להקים דברים חדשים

יובל נאמן:  זאת דילמה וזה נבחן

יוראי להב-הרצנו: יש צורך להקים מבנים חדשים באשקלון?      

יובל נאמן: כלום, כלום

יובל נאמן:  באשקלון זאת הסבה של מכלים קיימים

יובל נאמן:  יש מכל שיש בו כיום נפט, מרוקנים אותו, שוטפים אותו ויש תהליך שעושים, אם אני זוכר נכון ואנשי המקצוע יודעים יותר טוב ממני, כחצי שנה

יוראי להב-הרצנו: מבחינת אנשי הגנת הסביבה

יוראי להב-הרצנו:  המשמעות של מה שאתה אומר עכשיו לא יגביר את החשיפה של הזיהום שחווים תושבי אשקלון? יש חוות דעת?      

יעקב אשר: יובל, תתקדם כי אני רוצה לשמוע את האנשים

יובל נאמן: אני לא הגנת הסביבה

ורד דרור: עוד לא הגענו לשלב הזה

יובל נאמן: כיום יש יבוא גפ"מ רק ממקום אחד, מקצא"א אשקלון

יובל נאמן:  שם יש גם את האחסון שלו

יובל נאמן:  בהיקף של כבערך 8,000 טון

יובל נאמן:  החלטת הממשלה מורה לנו להוסיף עמדות יבוא חדשות, אחת באזור מפרץ חיפה

יובל נאמן:  אנחנו נעשה גם באשדוד בשביל שתהיה יתירות

יובל נאמן:  במקום שהכול ילך דרך אשקלון, היבוא עצמו יגיע משלושה אתרים ברחבי הארץ, בהתאם להיכן שיש ביקושים ואוכלוסייה וכולי

יובל נאמן:  צריך להקים 30 אלף טון של אחסון גפ"מ בשלושה אתרים, כל אחד 10,000 טון, ולתכנן עוד 48 אלף טון ברחבי הארץ

יובל נאמן:  ה-48 אלף טון מקודמים יותר מ-75

יובל נאמן:  ל-30 אלף יש כבר סטטוטוריקה, זה קצת מה ששאלו קודם, על מה מתוקצב

יובל נאמן:  משרד האוצר תקצב כבר הקמה של מתקן ראשון, כי יש כבר סטטוטוריקה בדרך תמ"א 32

אריאל קלנר: יש כאן נציגים של האוצר והאנרגיה?       

יעקב אשר: כן, בוודאי

יובל נאמן: אם צריך להקים שלושה אתרים, החלופות כרגע הן שאחד יהיה בצפון למעלה, באתר שנקרא יבור,  כ-5 ק"מ מזרחית לעכו

יובל נאמן:  חלופה אחרת בתוך מתקן בית זיקוק אשדוד והשלישי בקצא"א אשקלון

יובל נאמן:  נבחנת גם חלופה שביבור יוקמו יותר מ-10,000 אולי 20,000 טון של אחסון

יובל נאמן:  ויקימו באשקלון או באשדוד ולא בשתיהן

יוראי להב-הרצנו: איפה זה עומד מבחינת סטטוטוריקה?      

יובל נאמן: שלושת האתרים שתיארתי הם כבר עם סטטוטוריקה

יובל נאמן:  הם בתהליך, יש כבר כסף ועושים תיחור בין חברות כדי לראות מי תקים

יובל נאמן:  ככל שבאתר יבור רוצים לשים 20,000 במקום 10,000 טון אחסון, יש שם עוד  תהליך שצריך להשלים דרך תמ"א 75, כי תמ"א 32 דיברה רק על האופציה להרחיב את יבור מ-10,000 ל-20,000

יובל נאמן:  היא לא עשתה את כל התהליך הסטטוטורי ויש עוד השלמה לעשות

יעקב אשר: אולי אנחנו היינו צריכים להתחיל

יעקב אשר:  הרי כל השלבים האלה הם שלבים שבסופו של דבר אמורים לאפשר את הפינוי של המפעלים שם

יעקב אשר:  יש לוח זמנים, וצריך לראות האם הוא תואם לזה

יעקב אשר:  אתה אומר, פה עיכוב קטן בין תמ"א כזאת ועוד עיכוב בתמ"א כזאת, העיכובים הקטנים האלה יכולים להיות עיכובים גדולים

יעקב אשר:  השאלה היא האם אנחנו מסונכרנים עם המציאות?      

יובל נאמן: אני אציג את לוחות הזמנים שעליהם אנחנו מדברים

יובל נאמן:  ההיערכות היא לקראת סוף 2029, וזה בעבודה מאומצת

יוראי להב-הרצנו: בדיוק

יוראי להב-הרצנו:  אני מבין מה שאתה אומר, אדוני היושב-ראש

יוראי להב-הרצנו:  התקציב שהוקצב בתקציב הנוכחי של 600 מיליון שקלים, מכסה את כל האופציות? או בהינתן בחירה באופציה אחת יחסר לכם תקציב ותאלצו להשלים ממקור אחר?      

יובל נאמן: הוא מתאים לאתר אחד או שניים

יובל נאמן:  על פי הדוחות ודרך התקציב, אנחנו מדברים על השלישי ב-2025

יובל נאמן:  סביר להניח שזה לא יספיק להקים את כל שלושת האתרים, אלא אחד או שניים מתוכם והבאים יצטרכו לבוא דרך התקציב הבא

יובל נאמן:  איך יביאו את הגפ"מ לאתר הצפוני ביבור? דרך אותו מסוף תזקיקים, שיהיה בו גפ"מ וגם צנרת שתרוץ עד לאתר יבור

יובל נאמן:  בסדר גודל של 30-25 ק"מ

יובל נאמן:  זה דורש תיקון של תמ"א קיימת, תמ"א 32 דרך תמ"א 75

יובל נאמן:  זו חלופה אחת שנבחנת

אריאל קלנר: איפה זה יבור?     

יובל נאמן: יבור נמצא 5 ק"מ מזרחית דרומית לעכו

אריאל קלנר: זה גם אזור מאוכלס?      

יובל נאמן: לא

יובל נאמן:  הוא נמצא באמצע שדה, אין שום דבר כ-3 ק"מ מסביב

יובל נאמן:  זה ליד מט"ש, יש שם אזור של טיהור שפכים

יעקב אשר: מינהל התכנון, אין מסביב למקום תוכניות לדיור בשנים הקרובות?      

זינאידה פרפליצין: במקום הזה לא

זינאידה פרפליצין:  כביש 6 עומד לעבור מערבית

זינאידה פרפליצין:  אנחנו לוקחים בחשבון את כל התוכניות המקודמות

יעקב אשר: אנחנו מדברים כל הזמן על בניית מנהרת תשתיות וכולי, האם אתם יודעים גם לייצר אזור שיהיה כמה שפחות קרוב לאוכלוסייה?     

זינאידה פרפליצין: כן

זינאידה פרפליצין:  האתר הזה זוהה כבר ב-2018, אושרה שם תמ"א 1/32/א, והתמ"א מראש לקחה בחשבון שהאתר הזה יורחב

זינאידה פרפליצין:  היא כבר קבעה הוראות ומה תהיה הפרוצדורה להרחבה

יעקב אשר: והיום, בתוכניות בינוי יודעים שבאזור הזה לא צריך לתכנן בנייה?      

יובל נאמן: האתר לאחסון תזקיקים לא מאוד גדול, מדובר במכלים ארוכים

יעקב אשר: לגבי האתרים האלה, אני מבין שיש כמה אפשרויות

יעקב אשר:  יש אפשרות לעשות את זה תת-קרקעי אם צריך, זה הכול עניין של כסף

יעקב אשר:  איך מקובל בעולם? האם כאן הולכים על הטוב ביותר או שמתפשרים?      

יובל נאמן: גפ"מ הם מכלים שמונחים על האדמה, יש אותם גם בקצא"א אשקלון, ואז מכסים אותם

זינאידה פרפליצין: קוראים לזה הטמנה עילית

יעקב אשר: כך מקובל בעולם?       

יובל נאמן: כן

יובל נאמן:  אנחנו בוחנים שתי חלופות איך להביא גפ"מ ליבור

יובל נאמן:  אחת, היא כזאת

יובל נאמן:  השנייה, חלופה שחנ"י ורמ"י מקדמות יחד, היא שיהיה מקשר ימי מול יבור

יובל נאמן:  לא להגיע דרך אזור חיפה אלא ישירות, בציר הרבה יותר קצר של 5-4 ק"מ עם מקשר ימי בים

יובל נאמן:  אוניות יתחברו לצינור בים עם גפ"מ ויגיעו ישירות לאתר יבור

יעקב אשר: זה נראה לי יותר טוב, אבל אני לא מבין בזה

יעקב אשר:  השאלה מה מוליך? אם זה מורכב, זה אומר שזה עולה יותר כסף – זה שיקול

יעקב אשר:  נמצאים פה האוצר

זינאידה פרפליצין: שתי החלופות נמצאות בשלב של בחינת היתכנות

זינאידה פרפליצין:  החלופה היבשתית של 25 ק"מ מול חלופה של מקשר ימי שאורכו 5 ק"מ ביבשה פלוס 4 ק"מ בים, פלוס מקשר חדש

זינאידה פרפליצין:  יש יתרונות לכל חלופה ובסופו של דבר זה ייבחן סביבתית ותתקבל החלטה מושכלת

יוראי להב-הרצנו: יש מגבלת טווח מצינור ההולכה או מאתר האחסון, שלפיו אפשר למקם שכונות מגורים או מרכזי תעסוקה?       

זינאידה פרפליצין: יש לך הפרדה מלאה מהצינור?      

יוראי להב-הרצנו: גם מהצינור וגם מהאחסון, כי באשקלון זה סמוך מאוד לשכונות מגורים

זינאידה פרפליצין: את זה אפשר לשאול את המשרד להגנת הסביבה

זינאידה פרפליצין:  זה נבחן בתסקיר וזה נלקח בחשבון

יוראי להב-הרצנו: ככלל תכנוני

יובל נאמן: בטוח

יובל נאמן:  ברור שיש מרחק הפרדה

יעקב אשר: הוא שואל מה הכלל התכנוני אצלכם

זינאידה פרפליצין: הכלל התכנוני מוכתב על ידי כללים סביבתיים

זינאידה פרפליצין:  המשרד להגנת הסביבה אומר מהם מרחקי ההפרדה מהחומרים

זינאידה פרפליצין:  זה חומר מסוכן

יעקב אשר: אולי המתכננת של הגנת הסביבה יכולה להגיד

יוראי להב-הרצנו: יעקב, באשקלון יש תלונות

יוראי להב-הרצנו:  יש שכונת מגורים סמוכה, כמה מאות מטרים

יוראי להב-הרצנו:  הם מדווחים על מפגעי ריח וזיהום מטורפים

יוראי להב-הרצנו:  ולכן, בהמשך לשאלתך, אדוני היושב-ראש, האם אתם בוחנים את כלל - - -      

יעקב אשר: נציגת המשרד להגנת הסביבה, את יכולה להגיד לנו האם יש תנאים קבועים לעניין הזה? מכמה מטרים מצינור לא בונים יחידות דיור או מבני ציבור?      

יוראי להב-הרצנו: ומרכזי תעסוקה

ורד דרור: זה תלוי בכמויות, בהתאם לכמויות אנחנו בוחנים את מרחקי ההפרדה

יעקב אשר: כלומר, אתם עובדים על פי מרחקי הפרדה המקובלים בארץ או בעולם? או שנקבעו על ידיכם?      

ורד דרור: יש לנו שיטה, מתודולוגיה קבועה שמקובלת באירופה ובעולם, אנחנו עובדים על פיה והתנאים נגזרים ממנה

יעקב אשר: אני רוצה לשמוע גם אחרים, בואו נתקדם

יובל נאמן: לגבי היבוא באזורים היותר דרומיים

יובל נאמן:  כאמור, באשקלון יש כבר מקשר יבוא גפ"מ שקצא"א מפעילה ושם לא נדרש כלום

יובל נאמן:  באשדוד הכוונה היא להוסיף כנראה מקשר של גפ"מ שיאפשר גם לייבא לשם גפ"מ

יובל נאמן:  אגב, לאפשר גם לבית הזיקוק שבאשדוד לייצא את הגפ"מ שהוא מייצא

יובל נאמן:  אני לא נכנס לכל החלופות של עוד אחסון גפ"מ ברחבי הארץ, אבל נדרש לתכנן עוד 48 אלף טון

יובל נאמן:  יש כל מיני אתרים וחלופות נוספות שרמ"י מקדמת במסגרת תמ"א 75

יעקב אשר: היום כולם נמצאים בחיפה?       

יובל נאמן: לא, הרוב דווקא נמצאים בנגב או בנאות חובב

יובל נאמן:  היום היבוא והאחסון הוא אך ורק באשקלון

יובל נאמן:  הייצור ברובו הוא על ידי בית הזיקוק בחיפה, וקצת באשדוד

יובל נאמן:  המטרה היא להגיע למצב שהוא מאוזן ושיהיה יעיל

יובל נאמן:  אם אתה רוצה לייבא משהו לצפון תייבא בצפון ולא בדרום, כדי שלא תצטרך לשלוח אותו במשאיות צפונה

יובל נאמן:  לגבי צמצום השימוש בגפ"מ יש צוות שפועל בנושא, אני מקווה שנוציא יחד עם משרד האנרגיה את ההמלצות בקרוב

יובל נאמן:       אני אדבר בקצרה על הקונדנסט, שהוא תוצר לוואי של הפקת גז טבעי ממאגרי גז, דמוי נפט קל

יובל נאמן:  כיום, לכל מאגרי הגז של ישראל יש קונדנסט שמטפלים בו בצורה כזו או אחרת

יובל נאמן:  צריך לטפל בו ולהיפטר ממנו

יובל נאמן:  אפשר להשתמש בו לתהליך זיקוק כי הוא דומה לנפט

יובל נאמן:  כיום, המאגר של לוויתן מתחבר לצינור של קצא"א ומזרים נפט לבז"ן, ובז"ן מזקקת אותו

יובל נאמן:  הוא חלק מהנפט שמזקקים

יובל נאמן:  הבעלים של לוויתן הודיעו הודעה ציבורית לפני כחצי שנה יחד עם חברת תש"ן ובית הזיקוק אשדוד, שהם מתכננים לעשות מהלך אחר ולהזרים אותו דרומה לבית הזיקוק אשדוד, כי הם מבינים שבז"ן לא תישאר שם לעוד הרבה שנים

יובל נאמן:       במסגרת תמ"א 75 בוחנים כמה חלופות שונות לגבי יצוא של הקונדנסט

יובל נאמן:  הרי צריך לטפל בו ולהיפטר ממנו

יובל נאמן:  מה עושים אם לא מתאפשר בבית זיקוק אשדוד? בוחנים חלופות שונות איפה אפשר להזרים אותו ואחר כך לייצא אותו לבתי זיקוק אחרים בעולם

יובל נאמן:  יש כמה חלופות שנבחנות: חיפה, אזור אורות רבין, אשדוד וקצא"א אשקלון

יובל נאמן:      הביטומן הוא החומר שכיום רק בז"ן מייצרת, כיום אין יבוא של ביטומן

יובל נאמן:  יש יצרנית אחת של ביטומן בישראל והיא – בז"ן

יובל נאמן:  בז"ן מייצרת אותו במסגרת תהליך הזיקוק

יובל נאמן:  משתמשים בביטומן עבור אספלט

יובל נאמן:  אנחנו נעבור למצב של יבוא –  יש חברות פרטיות שמתעניינות ביבוא של ביטומן

יובל נאמן:  חלקן פועלות בחיפה וחלקן פועלות במרחב אשדוד

יובל נאמן:  זה חומר שלא קל ליבוא, אבל לא מדובר באירוע מאוד מאוד מסובך

יעקב אשר: כשהוא מגיע מיבוא הוא צריך לעבור תהליך אחר כך?      

יובל נאמן: הוא מגיע מחומם, ושמים אותו במכלים

יובל נאמן:  המשאיות לוקחות אותו למפעלי אספלט, מערבבים אותו עם מה שמערבבים ועושים מזה אספלט

יעקב אשר: אין עוד תחנת ייצור, זיקוק או טיפול?  

יובל נאמן: אין ייצור נוסף שלו, מישהו אחר מייצר אותו

יובל נאמן:  בגלל שאנחנו נדרשים גם לחירום, יש מחשבה שהולכת לכיוון של להחזיק ביטומן לחירום כשהוא בתצורה קרה

יובל נאמן:  כלומר, הוא לא מחומם, הוא ישב במכולות עם אגריגט כזה – לא יודע איך לקרוא לזה – ורק אם, חלילה, יש מלחמה טוטלית, אז מחממים אותו

מטי צרפתי הרכבי: ממה מייצרים את הביטומן?      

יובל נאמן: מנפט

מטי צרפתי הרכבי: בתהליך הזיקוק אין ביטומן שאפשר להשתמש בו?      

יובל נאמן: כיום, בז"ן עושים את זה במסגרת תהליך הזיקוק שלהם

יובל נאמן:  אשדוד לא מעוניינת לייצר ביטומן

מטי צרפתי הרכבי: הרי תמיד ימשיכו לזקק, אז למה ליבא?      

יובל נאמן: בעולם, אחרים בעולם

יעקב אשר: אבל הוא רוצה להפחית

יובל נאמן: בישראל, כשלא יהיה בית זיקוק בחיפה יהיה רק באשדוד, והוא לא מעוניין לייצר ביטומן

מטי צרפתי הרכבי: זה לא תוצר לוואי

יעקב אשר: זה נשמע חיובי

יעקב אשר:  אני רוצה להגיע לדבר הכי חשוב, ללוח הזה

יובל נאמן: בתוכנית העבודה שפרסמנו בשבוע שעבר, אחרי עבודה של חודשים רבים עם כל משרדי הממשלה, שמנו לוחות זמנים על יישום של כל החלטת הממשלה

יובל נאמן:  גם דברים אחרים, אם אתה זוכר, היושב-ראש, רכבות, פארקים וכולי

יובל נאמן:  דברים שדיברנו בפעם הקודמת

יובל נאמן:  התכלת למעלה זאת היערכות משק האנרגיה, שהוא הכי בפוקוס של כולנו

יובל נאמן:  מה שמסומן אדום מסתיים אחרון

יובל נאמן:  אפשר לראות שמבחינת הקונדנסט אנחנו צופים לפתרון עד סוף 2028

יובל נאמן:  ביטומן הוא אירוע קצר, וחיברנו אותו לסוף של התהליכים, אבל הוא יכול להסתיים הרבה קודם

יובל נאמן:  האירועים הכבדים הם הקמת תשתיות הגפ"מ והתזקיקים ואפשר להגיע לשם ב-2029

יובל נאמן:  זה דורש שיתוף פעולה של כולם

יעקב אשר: אם אני מבין נכון, היה תסקיר ממשלתי קודם

יעקב אשר:  תאר לנו את התהליך של מה שקרה

יעקב אשר:  הבנתי שבימים האחרונים יצא איזשהו תסקיר

יובל נאמן: נכון

יובל נאמן:  תוכנית העבודה שפרסמנו היא נגזרת של זה

יעקב אשר: והדבר החשוב, לפחות מבחינתכם – אם הוא יהיה מציאות, ואת זה תכף נבחן – האי הקדמת התאריך הקודם?  ספר לנו מה הייתה ההחלטה הקודמת  ומה עכשיו

יובל נאמן: גם ועדת המנכ"לים וגם החלטת הממשלה אמרו שתוך עשור

יובל נאמן:  אחת הייתה ב-2021 והשנייה הייתה ב-2022 וזה כאילו עד 2032

יובל נאמן:  בעבודה מאומצת של כולם אנחנו מראים – זה שאפתני, אבל זה אפשרי אם עובדים נכון –  להגיע לשם ב-2029

יובל נאמן:  זאת הקדמה של שנתיים-שלוש אל מול מה שסוכם

יעקב אשר: הייתה על כך הסכמה סביב שולחן משרדי הממשלה שהשאפתנות הזאת יכולה לקרות? מי נמצא כאן ממשרד האנרגיה?      

אריאל קלנר: אני רוצה לשאול את יובל שאלה קצרה

אריאל קלנר:  אחד הנושאים שהיו צריכים להתחיל איתם בהתחלה, ומן הסתם לכל האירוע הזה יש השלכות על זה,  הוא נושא התעסוקה

אריאל קלנר:  אני רואה שקידום תוכנית התעסוקה היא כבר מ-2022

אריאל קלנר:  אתה יכול לעדכן אותנו איפה זה עומד ומה התוכניות לעתיד?      

יובל נאמן: בהחלטת הממשלה יש שני סעיפים שמשרד הכלכלה מוביל

יובל נאמן:  אחד, בנושא של משיכת חברות חדשות למפרץ, והשני בניית פארק הייטק באזור המפרץ

אריאל קלנר: זה שייך לאירוע הזה

יעקב אשר: לא היית בתחילת הדיון, וזאת ישיבה שלישית שאנחנו עושים

יעקב אשר:  הוצגה תוכנית מלאה גם לדיור וגם לתעסוקה

יעקב אשר:  כרגע אנחנו רוצים להתחיל קודם כול בסור מרע, כדי לראות איך אנחנו מקדמים את הסור מרע

אריאל קלנר: לאירוע הזה יש השלכות, ואתה אומר שזה בדיון אחר

יעקב אשר: ההשלכות הן תקציביות, הן מהכנסות המדינה וממנה גם יוציאו

יעקב אשר:  ההשלכות הן כמובן גם התחדשות של כל המקום הזה

יעקב אשר:  יש התחדשות של כ-100 אלף יחידות דיור ועוד כמה מיליונים של תעסוקה

יעקב אשר:  זאת תוכנית ענקית, אנחנו נגיע לזה

יעקב אשר:  מה שהכי חשוב לנו לראות היום בדיון זה את טבלת הגאנט הזאת

יוראי להב-הרצנו: מאחר וליוויתי את החלטת הממשלה הקודמת מתוך הכנסת, אני יודע שעצם הגיבוש שלה וההעברה שלה בממשלה רתמה את כל השותפים, והפכה את הגאנט, שהפכתם אותו עכשיו לשאפתני עוד יותר, למחייב

יוראי להב-הרצנו:  ועל כן, השאלה שלי היא למה לא לקחת את הגאנט הזה, לעדכן את החלטת הממשלה  1231, ועל בסיסו להעביר אותה שוב? א', כדי שירתום את כל המשרדים ואת כל השותפים שתכף נשמע, ולהפוך אותו למחייב

יוראי להב-הרצנו:  כך נראה שהדברים היפים שהצגת פה ייצאו מן הכוח אל הפועל

יוראי להב-הרצנו:  יש תכנון לקחת את הגאנט הזה, לעדכן את החלטת הממשלה ולהעביר אותה מחדש?      

יעקב אשר: לפני שאתה לוקח את זה ומעדכן את זה, אני בשאלה מקדמית

יעקב אשר:  אני מסכים איתך שבתור תהליך זה טוב להלחיץ את המערכת, אלו כותרות טובות

יעקב אשר:  שאלתי שאלה וטרם קיבלתי תשובה

יעקב אשר:  השאלה שלך היא השאלה הבאה, הבאה, הבאה בעניין הזה

יעקב אשר:  היום, כמובן, לא מוחרתיים

יעקב אשר:  האם ההחלטה הזאת  להקדים את האירוע באמת מתכתבת עם המציאות? זה הדבר שאני רוצה לדעת

יעקב אשר:  אני רוצה לשמוע את משרד האנרגיה

אילן בנימין: אני מנהל אגף הנדסה ורישוי, מינהל הדלק והגז במשרד האנרגיה

אילן בנימין:  אנחנו תומכים בתוכנית, אנחנו חברים בוועדות המומחים

אילן בנימין:  לוחות הזמנים הם שאפתניים ותיאורטיים בשלב הזה

אילן בנימין:  לכוחות התכנון לוקח זמן לתכנן, ואנחנו לא יכולים לחתום היום על ציר זמן של 2029, כי יש המון פרמטרים שצריכים להתכנס

יעקב אשר: אם הפרמטרים יתכנסו, זה ריאלי? בסוף אתם אחראים על כך שמדינת ישראל לא תישאר לרגע אחד בלי רזרבות אנרגטיות ברורות ביד

יעקב אשר:  הרי בסופו של דבר זאת האחריות שלכם

אילן בנימין: אנחנו לא יודעים להגיד אם עכשיו הדברים ראליים

אילן בנימין:  אנחנו בשאיפה להשתתף בכל הדיונים, ולנסות לקדם את זה כמה שאפשר

אילן בנימין:  נכון לעכשיו, אנחנו לא יכולים לחתום על תאריך של 2029

יעקב אשר: כלומר, זה יעד

יובל נאמן: זה יעד, אבל עם תוכנית עבודה מפורטת ועם גאנט שמראה כל שלב שלב, מה מותנה במה     

יעקב אשר: הפרסום הזה היה לפני כמה ימים, מישהו עומד בקשר עם המתפנים למיניהם? אני לא מדבר מבחינת הומניטרית

יעקב אשר:  אני מדבר על בז"ן

יוראי להב-הרצנו: מה הכוונה הומניטרית?      

יעקב אשר: הומניטרי זה לדאוג לעובדים וכולי, ולכן, כשהוא אמר תעסוקה, לא הבנתי למה הוא התכוון

יעקב אשר:  הרי בסוף מדינת ישראל התנהלה עד היום ומתנהלת כרגע, ואם בז"ן סוגרת את השלטר היום אנחנו בבעיה

יעקב אשר:  מצד שני, בז"ן הוא ארגון עסקי, היא לא חייזר או פולש שבא למקום

יעקב אשר:  אומנם אני לא ניהלתי הרבה דברים גדולים אבל ניהלתי עיר קטנה, כשאתה מנהל דבר כזה אתה צריך לדעת שאם פתאום מקדימים את הסגירה שלך בשנתיים, זה מחייב היערכות שלהם, זה מחייב הכנה

יעקב אשר:  אחרת זה עושה קולות של לא רציני, כאילו משהו לא אמיתי

יעקב אשר:  כאילו זרקו מספר ואמרו, בואו ניקח את 2032 ונעשה את זה 2029

יעקב אשר:  יוראי אומר ובצדק, תחליטו את זה כהחלטת ממשלה מחייבת, כי יכול להיות שכולנו משחקים בנדמה לי

יעקב אשר:   לכן, אני שואל ומעיר כי אני מבין – ולצערי לא נמצאים פה נציגי מפעל בז"ן, העובדים נמצאים כאן ואני יכול להבין למה ותינתן לכם רשות הדיבור – אתם מתכננים אירוע כזה, מישהו ממשרד האוצר אמור לשבת איתם ולהגיע איתם להסכמים

יעקב אשר:  אני לא רוצה להיכנס לנקודות כאלה ואחרות כי זה צריך להיגמר בשלב מסוים, ונשמח לשמוע את משרד האוצר מתי להערכתם יסגרו את העניין

יעקב אשר:        אני אומר, שאם מקדימים בשנתיים יש לכך השלכות, אלה חברות ציבוריות

יעקב אשר:  אלא אם כן, ויש כאן שקט, יכול להיות שאנחנו משחקים בנדמה לי

יעקב אשר:  לקחתם לנו שנתיים אחורה ואחר כך בעוד שנתיים נתכנס כאן ונגיד, אתם זוכרים על מה דיברנו? צריך שנתיים קדימה כי נדרשת היערכות של בז"ן

יעקב אשר:  הבנת את השאלה שלי?     

יובל נאמן: המטרה תוכנית עבודה מתואמת עם כל הגופים יחד היא להראות מפת דרכים אמיתית שניתן להגיע אליה

יובל נאמן:  כמו שאמר אילן, נציג משרד האנרגיה, לעבוד יחד עם לוחות זמנים שאפתניים ולהראות שאפשר להגיע לשם

יעקב אשר: איפה הם צריכים לתת את ההערות שלהם, בהערות לציבור? לא

יעקב אשר:  אנחנו רוצים לפנות אותם, הם לא אוהבים את זה

יעקב אשר:  הם מבינים שזה הולך לקרות, הם מבינים שיבנו את החלופות

יעקב אשר:  אנחנו רוצים שהם גם יבנו את החלופות כי אחרת אנחנו נישאר עם הלשון בחוץ

יעקב אשר:  מישהו עומד מולם? או שהם מקבלים כמו כולם הערות לציבור?      

יובל נאמן: יש שיח, ואולי משרד האוצר יתייחסו

יובל נאמן:  השיח מולם הוא בהובלת משרד האוצר כפי שהוחלט בהחלטת הממשלה

יובל נאמן:  אנחנו בהיערכות משק האנרגיה, מדינת ישראל יכולה להיערך עם משק האנרגיה ללא תלות בבז"ן

יובל נאמן:  הרעיון הוא להביא את המדינה למצב שהיא ערוכה

יוראי להב-הרצנו: מה התוקף המחייב של גאנט העבודה הזה? הוא מרשים והוא שאפתני

יוראי להב-הרצנו:  אם משרד האנרגיה, שיושב כאן, אומר, אנחנו בעד אבל זה תיאורטי, אז עוד שנה הוא יגיד נדמה לי שלא

יעקב אשר: הוא אמר שזה יכול להיגמר

יוראי להב-הרצנו: מה התוקף המחייב? מה המקור שמחייב את משרד האנרגיה לעמוד בגאנט העבודה שלך?      

יעקב אשר:  אם אתה תיכנס עכשיו להחלטת הממשלה, אנחנו ניקח את זה קדימה ולא אחורה

יובל נאמן: יש לי קצת ניסיון בממשלה

יובל נאמן:  כשמביאים להחלטת ממשלה זה לא הופך את זה למשהו יותר מציאותי

זאב אלקין: מצד שני, אם זה לא מעוגן בהחלטת ממשלה ומדובר פה על תהליכים שכנראה יחפפו יותר ממשלה אחת, יש סכנה מאוד גדולה שזה יישאר על הנייר

זאב אלקין:  אתה לא תהיה שם, הממשלה לא תהיה שם

יובל נאמן: זה חלק מהאתגר

יובל נאמן:  הרי הדבר הזה עבר כמה ממשלות, וכולם תמכו והמשיכו לקדם את זה

יעקב אשר:  הייתה ועדת מנכ"לים שהחליטה לקרב את זה עוד יותר

זאב אלקין: אני הייתי שם, הייתי חלק מההתנעה של התהליך

יעקב אשר: גם אז הבטיחו שתוך שנתיים יפנו את המכלים, ועדיין לא עומדים בזה

יובל נאמן: אני לא יודע מי הבטיח את הדבר הזה

יעקב אשר: נעמה סיפרה

יעקב אשר:  משרד האוצר תנו לי רק תשובה לעניין הזה, כי משהו לא מסתדר לי בטכניקה

איליה כץ: לגבי החלטת הממשלה, לטעמנו החלטת הממשלה כיום נעשית בצורה מאוד טובה

איליה כץ:  היא מקנה ומגדירה בצורה מאוד מפורשת את התהליכים שכרוכים בגאנט הזה

איליה כץ:  התהליכים האלה צריכים לקרות על מנת להבטיח את הביטחון האנרגטי

איליה כץ:  התהליכים האלה אינם תלויים, ובכוחה של המדינה לבוא ולקדם אותם

איליה כץ:  תהליכים סטטוטוריים, תהליכים תקציביים, תהליכים מול הרשויות המקומיות וכולי

איליה כץ:  בהינתן שכל אחד מהתהליכים האלה יסתיים, יהיה אפשר לסיים את תהליך הזיקוק, כי הביטחון האנרגטי הובטח

איליה כץ:  אין צורך מבחינתנו להוסיף על החלטת הממשלה עוד דברים, כי החלטת הממשלה מפורטת דיה

יעקב אשר: אבל אתה מכיר את השינוי הזה?       

איליה כץ: לעניין המשא ומתן, השינוי הזה הוא בעצם שינוי של היערכות של המינהלת ושל יובל ביחד למועדים שניתן להגיע אליהם

איליה כץ:  הלוואי ויצליחו להגיע לזה, כמו שאמר כאן חברי במשרד האנרגיה

איליה כץ:  לא תמיד פרויקטים של תשתיות שמקודמים במדינת ישראל מסתיימים בול בזמן

איליה כץ:  עשוי להיות גם פה עיכוב כזה או אחר, נקווה שלא

איליה כץ:  נקווה שכאן המינהלת תעמוד על הכול בול בזמן

איליה כץ:  היושב-ראש קידם חוק תשתיות לאומיות מאוד מוצלח, לטעמי

יעקב אשר: אתה לא חייב להזכיר לי את זה כל הזמן

איליה כץ: חוק שיסייע למינהלת בקידום הדברים, ומתייחס לסוגיות ספציפיות שאנחנו עוסקים בהן פה

איליה כץ:  לגבי התהליך מול בז"ן, בהחלטת הממשלה הקימו צוות של רשות מקרקעי ישראל, משרד האוצר, משרד האנרגיה ומשרד המשפטים, שדן במספר צוותי העבודה מול בז"ן

איליה כץ:  איך מתקדמים ואיך מייצרים

יעקב אשר: לצורך ההגעה להסכם על הכול

יעקב אשר:  יש מנגנון עדכון? יש מנגנון שבודק את הדבר החיובי שעשיתם, שהוא קירוב הזמן? למיטב ידיעתי, ממייל שקיבלתי, הבנתי שאף אחר לא דיבר איתם והם לא מודעים לזה

יעקב אשר:  אתה לא חייב לענות, אתה יכול להגיד שתסדרו את זה אבל כרגע תתחילו לעבוד ככה

יעקב אשר:  לא יכול להיות שהם יכתבו לכם את זה בהערות לציבור

איליה כץ: במסגרת המשא ומתן אנחנו מנסים לייצר גמישות לממשלה, לבוא ולעשות את הפינוי הזה בלוחות זמנים קצרים או ארוכים יותר לפי בשלות התשתית

איליה כץ:  נוכח המלצות המינהלת לבוא ולהתכנס ל-2029, אנחנו נאיץ מבחינתנו את המשא ומתן מול בז"ן, במטרה לייצר וודאות לבז"ן ביחס להשקעות שוטפות שבז"ן מנהלת

איליה כץ:  חשוב לנו שבז"ן כחברה עסקית תמשיך להתנהל ולייצר

יעקב אשר: אם כך אני מבקש וזה יהיה חלק מהמעקב, ואני אומר עוד פעם אני לא דואג לחברה, אני דואג לעובדים שעוד נשמע אותם

איליה כץ: החברה חד משמעית חיונית למשק

יעקב אשר: אתה כלכלן, ואתה יודע, אתה יכול לגרום לה לקרוס רק מאי הוודאות

יעקב אשר:  לפעמים אתה בא ואומר, נגזרה הגזירה, צריך לעשות ככה וככה ובשעה כזאת, אתה מכין את עצמך ארגונית, כלכלית וכולי

יעקב אשר:  אתה לא רוצה לפרק חברה ושהיא תעוף לכל הכיוונים ואז האוצר יצטרך לשלם את הפיצויים

יעקב אשר:  אני דורש ששינויים כאלה – ואתה כמתכלל יש לך עבודה לא קלה, יש לך את משרדי הממשלה וכל אחד שומר לעצמו את הממלכה הקטנה שלו – והדבר הזה יתנהל הגיוני

יעקב אשר:  צריך ליידע, לראות, לבדוק ולבחון את התסקיר על ההשפעה הסביבתית, אבל צריך גם היגיון בדבר הזה בעיקר אם אנחנו רוצים להפגין רצינות

יעקב אשר:  זה לא יעלה לך יותר או פחות אם תעדכן אותם

יעקב אשר:       מה שאמרת בסוף נכון, והוא צריך להיות מורכב בתוכו

יעקב אשר:  צריך לבנות תוכנית עם השינוי ולראות את הישימות שלה, לראות איך זה אפשרי

יעקב אשר:  ולראות איך הם לא קורסים על עצמם בתוך העניין הזה

יעקב אשר:  סגרנו? אני רק אגיד לפרוטוקול שאתה הנהנת בראשך

מטי צרפתי הרכבי: כשאני מסתכלת על לוח הגאנטים ועל הצבעים, הרי אנחנו נמצאים עכשיו ב-2023

מטי צרפתי הרכבי:  יש שם את היערכות משק האנרגיה, ויש את התזקיקים ואת כל עולמות התוכן, לכל צבע יש תוכנית עבודה מסודרת

מטי צרפתי הרכבי:  לכל אחד יש את כל שלבי העבודה

מטי צרפתי הרכבי:  מבחינת הדיווח לוועדה בסוף 2023 צריך לראות מה תוכנן ומה בסוף הגיע לעמדת - - -

יעקב אשר: אני השארתי את זה עמום

יעקב אשר:  לא אמרתי האם המעקב הבא יהיה בסוף 2023, אולי הוא יהיה בעוד כמה חודשים

יעקב אשר:  רציתי לומר את מה שאמרת במשפט אחד, ואת צודקת במיליון אחוז

יעקב אשר:  אנחנו נבחן את הגאנט הזה, אנחנו שומרים את זה

יעקב אשר:  גברתי המנהלת תשמור את זה ואי-אפשר למחוק את זה

יעקב אשר:  אנחנו נעבור שלב, חצי שנה, שנה, כדי לראות מה התקדם

יעקב אשר:  ושלא תחלמו שהולכת להיות פה התקדמות של ממש

יובל נאמן: יש גאנט מפורט ברמה חודשית, וברור לי שבפעם הבאה אתם כבר תתנו לי בראש

מטי צרפתי הרכבי: האם לא נכון להכניס לגאנט הגדול הזה את תת"ל 118?  

יובל נאמן: הוא מסתתר בתוך התזקיקים

מטי צרפתי הרכבי: עוד משפט אחד אחרון, אני מסתכלת על השבת קרקעות, רואים שב-2026 מתחיל הפינוי החלקי של חוות המכלים

יעקב אשר: יש לך ראייה, חבל על הזמן

מטי צרפתי הרכבי: וב-2029 יש סגירה של חוות המכלים

מטי צרפתי הרכבי:  למדנו שזה תהליך של שלוש שנים

מטי צרפתי הרכבי:  ולכן, אני קוראת  להתחיל את זה קודם – כי זה תהליך

יובל נאמן: אני אחדד, כל מה שקשור להשבת קרקעות זה המקום היחידי בגאנט שכתבנו מתי מתחיל ולא כתבנו מתי מסתיים

יובל נאמן:  אנחנו לא יודעים עדיין כמה זמן ייקח לשקם את הקרקעות

יובל נאמן:  יש היערכויות שונות למתקנים השונים

יובל נאמן:  יש דברים שרק ברגע שמפרקים מתקן ונכנסים מתחת לקרקע יודעים מה היה שם

מטי צרפתי הרכבי: לכן, נכון לפרק את המכלים הריקים וללמוד מטעויות כבר עכשיו ולהיערך

זאב אלקין: אני מבין למה חוששים להביא את זה לישיבת ממשלה ולאישורה

זאב אלקין:  זה יכול לייצר שלייקס, כמו שאתה אומר, וכל אחד ירצה לסגת

זאב אלקין:  אבל בתהליך רב-שנתי כזה, מהמעט ניסיון שיש לי סביב שולחן הממשלה, כל עוד זה לא מעוגן, זה נשאר בגדר רצון טוב

זאב אלקין:  ואף אחד מאלה שעומדים מאחוריו לא יהיו שם

זאב אלקין:  לא בכזה לוחות זמנים ולא בכזה גאנט מפורט

יובל נאמן: המסגרת, והתוך עשור מעוגן בהחלטת הממשלה

יעקב אשר: המשחק עכשיו של שנה או שנתיים, הרי זה בתוך העשור כבר מלפני שנה

יעקב אשר:  אני לא הייתי נכנס לפרוצדורה הזאת, אני יודע מה יקרה, העתיד יוכיח

יעקב אשר:  ידאגו מי שידאגו, ויגידו כן ריאלי או לא ריאלי, והנה פתאום צמחנו בעוד כמה שנים, דווקא מהלחץ הזה והתרומה הקטנה שלנו במעקב אחר הדברים הללו

זאב אלקין: זה תהליך רב שנתי, ומה יהיה עוד שנתיים

זאב אלקין:  אני יודע שיובל הוא שחקן קבוע במועצה הלאומית לכלכלה, אבל גם הוא מתישהו יתקדם

יעקב אשר: למה אתה מדבר על עוד שנתיים כשאתה יודע שיש לנו ארבע שנים

זאב אלקין: אתה מדבר גם בשמו? אולי הוא יקבל הצעה

יעקב אשר: אלקין, אתה יודע משהו שאני לא יודע? אל תכניס אותי לעניין, אני לא רוצה לקלקל לו

זאב אלקין: עם כל הכבוד, מהיכרותי עם התהליך הממשלתי אתה תראה שהגאנט הזה לצערי, יהפוך להיסטוריה

יעקב אשר: אתה צודק

יעקב אשר:  יש החלטת ממשלה מאוד מפורטת מלפני שנה וחצי

יעקב אשר:  עם לוחות זמנים ועם הכול

יעקב אשר:  אני דווקא משבח את הדינמיות של העניין

יעקב אשר:  יש לי עוד דיונים השבוע שאני מנבא להן פחות תזוזות, למשל רישוי עסקים שאני הולך לדון בו תכף

יעקב אשר:  דווקא כאן יש דינמיקה, אולי אפילו עודף, וביקשתי מהאוצר לסנכרן את זה

יעקב אשר:  יש דינמיקה של רצון לקרב את הכלים ואת הזמנים

יעקב אשר:  זאת שאלה טובה ונדון בה בעוד חצי שנה כשנעשה את המעקב הבא

יעקב אשר:  ורד אסף, מגמה ירוקה תושבי חיפה

יעקב אשר:  את תייצגי גם את חברייך

ורד אסף: תודה על זכות הדיבור

ורד אסף:  אני מארגנת את התחום של מפרץ חיפה במגמה ירוקה

ורד אסף:  יש לי ארבע נקודות

ורד אסף:  הראשונה, ביחס לוועדה הבין-משרדית, יובל הזכיר אותה כרגע, עברנו עליה די מהר

ורד אסף:  הוועדה הבין-משרדית לצמצום גפ"מ

ורד אסף:  הבנתי שבדיון הקודם יובל אמר שמסקנות הוועדה יפורסמו תוך שלושה חודשים

ורד אסף:  אנחנו מבקשים לדעת מהן מסקנות הוועדה? איפה זה עומד? ולאן זה הולך? האם הן הוגשו ומה הצעדים הבאים ליישום שלהן?  

יובל נאמן: הציגו לי אתמול טיוטה

יובל נאמן:  אני מקווה שבעוד חודש

ורד אסף: עוד חודש אמורות לצאת המסקנות?      

יעקב אשר: בלי נדר, בעזרת השם

יובל נאמן: אני מקווה שכן

יובל נאמן:  בלי נדר, בעזרת השם

ורד אסף: אנחנו רוצים לדבר על הקמת צוות בין-משרדי נוסף, שיעסוק בצמצום תזקיקים בכלל ולא רק בגפ"מ

ורד אסף:  בעצם התוכנית לא מניחה איזשהו צמצום בתזקיקים, ואנחנו חושבים שזה משהו שראוי וכדאי להתכונן אליו

ורד אסף:  הסעיף השלישי הוא ביחס לתקציבים ולהקמה של מכלי גפ"מ

ורד אסף:  דיברנו על זה עכשיו ורצינו להבין איפה זה עומד מבחינת מכרז ומה הדברים שהולכים לקרות

ורד אסף:  דיברנו על זה שזה קורה, ראינו לוחות זמנים, אבל מתי המכרז? אנחנו רוצים תאריכים קונקרטיים כדי להבין מתי זה יוצא לפועל

ורד אסף:       בדיון הקודם הוראת להכין מפה שתציג את צריכת הדלקים הפוסלים, את האחסון, ההובלה והתשתיות הדרושות

ורד אסף:  אנחנו רוצים לשאול האם המפה מוכנה? נשמח לראות אותה ולראות מה המצב שלה

ורד אסף:  האם מתוכנן להציג אותה בפגישה הזאת?      

יובל נאמן: מפה שמראה היום את הביקוש? כי יש היום המון דברים וחלקם מסווגים

ורד אסף: אני הבנתי שהיושב-ראש ביקש בדיון הקודם שתכינו מפה של הצריכה כיום, ושל הצריכה המתוכננת לעתיד

יובל נאמן: מה שהראנו במפה הן התשתיות שיש כיום והתשתיות העתידיות

יעקב אשר: מה שאתה לא יכול להגיד כאן, תגיד בוועדה

יובל נאמן: אני לא יודע להגיד ברמה הזאת, רק מינהל הדלק יודע

יעקב אשר: יש רעיונות יפים

יובל נאמן: לגבי צוות צמצום השימוש בתזקיקים זה לא חלק מהמנדט שלנו

יובל נאמן:  כלומר, אם משרד האוצר, האנרגיה וכל הממשלה יחליטו שרוצים לעשות צוות בין משרדי בנושא אנחנו נשמח לתרום מהידע שלנו

יובל נאמן:       ולשאלה האחרונה, תקציב המדינה אושר לפני כחודש ובתוכו יש תקציב להרכבה של המתקנים הראשונים של גפ"מ

יובל נאמן:  יש תהליך של מכרז שעובדים עליו לגבי האתר הראשון באשדוד ובאשקלון? הוקמה גם ועדת מכרזים חשכ"לית של החשב הכללי לגבי אתר יבור

יעקב אשר: זה אומר שזה מתקדם

ורד אסף: עוד דבר אחרון, ביחס למכלי קצא"א באשקלון, הזכרת את זה קודם

ורד אסף:  האם זאת התחייבות של המינהלת? האם המכלים של קצא"א יוסבו למכלי אחסון או שיפתחו מכלי אחסון חדשים?   

יובל נאמן: זאת אחת החלופות שנבחנת בתמ"א 75, כי בקצא"א יש כמות גדולה של מכלים עם נפט עבור בז"ן

יובל נאמן:  אם אין בז"ן, המכלים מתפנים

יובל נאמן:  יש היגיון שבמקום להקים דברים חדשים יסבו את הקיימים

יעקב אשר: ועד בז"ן, מי נבחר מטעמכם?      

חנן סונטג: אני יושב-ראש ועד בתי הזיקוק

חנן סונטג:  תודה על ההזמנה ולכל החברים היקרים שנמצאים פה, ולכל הדברים שיובל אמר

חנן סונטג:  אנחנו שומעים בקשב רב, אני חושב שסיכמת בסוף את מה שרציתי להגיד, חוברת צבעונית ויפה ואין מילה על העובדים

חנן סונטג:  אנחנו מתקדמים ורצים, הגאנט מתקרב והכול טוב ויפה

חנן סונטג:  מה עם העובדים? יש אצלנו 1,500 עובדים במעגל הראשון, 14 אלף משפחות בשאר המעגלים

חנן סונטג:  יש המון עבודה בחיפה, אבל חסר בחיפה בתים

חנן סונטג:  מי שיצטרך דירה באזור אנחנו נעזור לו למצוא, אבל האם זאת הקרקע שאנחנו רוצים לפנות? הינו בזמנו, אני ודורון, אצל אבי שימחון והוא אמר לנו שזיהום האויר בסדר, וידוע שהם עומדים בנהלים

זאב אלקין: אל תגזים

יעל שנער: ההפרה של בז"ן הייתה אתמול

יעקב אשר: חבר'ה, הם לא הכתובת

זאב אלקין: זה נכון שהם לא הכתובת, אבל זאת אמירה לא נכונה

חנן סונטג: תבדוק אותי אם זה נכון

זאב אלקין: בדקתי

יעקב אשר: בוא נהיה ריאלים

יעקב אשר:  הפעילות הולכת להצטמצם ולהסגר בחלקים ובהתאמה עם משהו כולל, ולדעתי זה נותן פתרונות בסופו של דבר

יעקב אשר:  אנחנו כרגע כלוט בערפל, כי עדיין לא סגור שום דבר, אבל זה ברור שזה הולך לקרות

יעקב אשר:  עזוב רגע, אם עובדים נכון או לא נכון

חנן סונטג: קריית חיים שהעליתם פה, לא שייכת לבתי הזיקוק, כולם יודעים, זה של המדינה

חנן סונטג:  אני מציע שיזרקו על בתי הזיקוק לפתור את הבעיה שם

חנן סונטג:  ונראה אם בעוד שנה או שנתיים יהיו שם מכלים

חנן סונטג:  אם אביהו יזכה להיות ראש העיר, הוא יוכל לבנות בתים בקריית חיים

חנן סונטג:  בתי הזיקוק הציעו כבר מזמן לקחת ולהעביר מספר מכלים ולשים אצלנו, ושם יוכלו קודם כול לפתור את הבעיה של קריית חיים ולהראות לציבור שיש משהו שכן אפשר לעשות

חנן סונטג:       אני לא נכנס לבעלים ולא נכנס לעסקים או לכסף, הבעיה שלי היא העובדים

חנן סונטג:  נמצאת פה איתנו יבגניה זלצר, בת 38 מהנדסת מכונות

חנן סונטג:  מישהו חשב מה הולכת לעשות בחורה כזאת? הולכת למכור בקניון שנפתח? מה הולכים לעשות עם האנשים האלה? הרי זה הא'-ב' של כולם פה

חנן סונטג:  יובל קבע פה חמש שנים, משרד האנרגיה צריך לאשר או לא לאשר חמש שנים

חנן סונטג:  למה שהבעלים והנהלת בתי הזיקוק ישקיעו שקל במפעל הזה? למה שיוציא מילונים על שיפוצים על מנת שימשיך כבית זיקוק ויהיה למשק האנרגיה מספיק דלקים? למה שהוא יעשה את זה עם הכסף שלו?      

יעקב אשר: אני רוצה להגיד בעניין הזה שני דברים

יעקב אשר:  אני לא מצפה לתשובה ממישהו מכם או אולי מעובדי האוצר

יעקב אשר:  הנקודה שהוא אמר בסוף, שצריך להיות אינסנטיב לבעלי המפעל לשמר את המפעל

יעקב אשר:  לשמר הכוונה שאני לא בא לדאוג להם לרמונט אלא לדאוג לדבר אחד

יעקב אשר:  ברגע שאתה לא משמר משהו הוא הופך להיות יותר מסוכן כי אתה מזניח ואומר למה לי להשקיע

יעקב אשר:  ולכן, האוצר, אתם חייבים להיות מסונכרנים בעניין הזה

יעקב אשר:       דבר נוסף, אני לא יודע מהי דעת הממשלה, ולכן אני אומר את זה על דעתי

יעקב אשר:  אני חושב שכל הסדר שיהיה כאן יצטרך לקחת בחשבון את נושא העובדים בצורה כזאת או אחרת

יעקב אשר:  וזאת לא הפעם הראשונה שזה נעשה ברפורמות כאלה ואחרות

יעקב אשר:  בוודאי שייקחו את זה בחשבון

יעקב אשר:  אני ממשיך לעקוב אחר הנושא הזה, והוא יהיה על השולחן כול עוד אני יושב-ראש הוועדה, ואני אומר את זה לכולם

יעקב אשר:  הסנכרון עם המפעלים הקיימים, שיודעים שהם הולכים להסגר, הוא חשוב מאוד

מאיר כהן: אני יושב-ראש ועד כרמל ופיני מקבוצת בז"ן, אנחנו כמה ועדים

מאיר כהן:  החרדה וכל דבר קטן שיוצא לאוויר, ל-1,500 עובדים, שיש להם משכנתאות וצריכים להביא פרנסה לבית, מדירה שינה מעיניהם

מאיר כהן:   כמו שכל אחד רוצה ערבות גם העובד רוצים ערבות לעתיד שלהם

מאיר כהן:  יש כאן משפחות, אנשים לא ישנים בלילה והם חרדים

מאיר כהן:  היינו צריכים להתמודד מול כ-1,500 עובדים כשהכתבה האחרונה יצאה לאוויר

מאיר כהן:  עובדים שלא יודעים מה קורה, מה העתיד שלהם וזה בלתי נסבל

מאיר כהן:  אני מחזק את דברייך, נכון, צריך לשים את נושא העובדים בכותרת – העובדים יש מישהו מאחוריכם

יעקב אשר: אני אומר וזאת גם עמדת הוועדה, אומנם נשארתי רק עם אלקין, חלק מהתוכנית הוא ההסכם שיעשה בין המדינה אל מול המפעלים

יעקב אשר:  חלק מהרכיבים בעניין הזה היא ההסתכלות על גורל העובדים בעניין הזה

יעקב אשר:  יש הרבה דרכים והרבה אפשרויות אבל הדבר הזה ומה שתלוי בי, יהיה על השולחן בבוא העת כשזה יגיע

יעקב אשר:  יוסי סורוגון, בבקשה

יוסי סורוגון: אני מרשות נחל הקישון

יוסי סורוגון:  סקירה קצרה אדוני, היושב-ראש

יוסי סורוגון:  נושא פינוי המפעלים מורכב וחשוב אבל כל החזית הדרומית של המפעלים גובלת בקישון, ואותו קישון מופיע בהחלטת הממשלה בסעיף 12, כליבו של הפארק המטרופוליני שיוקם במסגרת האירוע הזה

יוסי סורוגון:  אני מבקש שבמסגרת הגאנט ולוח הזמנים המאוד מורכב והארוך, כסוג של מסר לציבור, נכון להתחיל ולפתח את רצועת הנחל והפארק דבר ראשון

יוסי סורוגון:  לוקח זמן עד שהנושא הזה מתפתח, ולכן עד שהקרקע תנוקה ותפונה והמפעלים יפונו, אפשר להתחיל בדבר הזה שהוא מאוד חשוב לטובת התושבים של האזור ואילו שיגיעו לגור כאן

יוסי סורוגון:  כדי להעלות את איכות החיים של כולנו

יוסי סורוגון:  זה צעד ראשון והוא מתבקש

יוסי סורוגון:  הוא הכי פחות יקר באירוע המורכב הזה

יוסי סורוגון:  תודה

זאב אלקין: תודה רבה

זאב אלקין:  רשומה אצלנו שרית גולן, יושבת-ראש איגוד ערים

שרית גולן שטיינברג: תודה, צוהריים טובים

שרית גולן שטיינברג:  ראשית, תודה ליובל אדמון על הצגת הדברים וגם על היעדים השאפתניים

שרית גולן שטיינברג:  אני חושבת שחשוב שמדינה לא תפחד להציב יעדים שאפתניים שאליה יתכנסו כל משרדי הממשלה והפקידות הבכירה

שרית גולן שטיינברג:  עם זאת, הייתי שמחה לשמוע שהיעדים השאפתניים האלה לא נחשבים תיאורטיים בעיניי המשרדים הרלוונטיים, אלא כאלה שבאמת מוצבים כיעדים ישימים

שרית גולן שטיינברג:       שתי הערות לדברים שעלו כאן

שרית גולן שטיינברג:  אחת, לעובדי בז"ן

שרית גולן שטיינברג:  אחד מהדברים החשובים ביותר שאנחנו שמנו על השולחן בכל התוכנית הוא שסיפור תוכנית חיפה כימיקלים שהייתה בתקופה שלך, אדוני, לא תחזור על עצמה בכך שלא ידאגו לעובדים

שרית גולן שטיינברג:  זה הכרחי שמשרד הכלכלה ישים את זה בעדיפות העליונה והראשונה

שרית גולן שטיינברג:  עם זאת, אל מול הדאגה לתעסוקת העובדים יש לנו את החיים עצמם וכולנו יודעים את זה

שרית גולן שטיינברג:  הדבר השני, ההערה שלכם נרשמה וקפצה אצלי בהמשך לדברים שהעלו חברי הכנסת, לגבי חוות המכלים

שרית גולן שטיינברג:  אתם צריכים להבין, שבז"ן היו שמחים לא להיות תלויים בחוות המכלים של תש"ן ולייצר לעצמם מקשר וצנרת ישירה לבז"ן, ומכלי אחסון – אנחנו לא ניתן את הדבר הזה

שרית גולן שטיינברג:  הדבר החשוב והנוסף שלגביו הייתי רוצה לקבל את תמיכת הוועדה פה, כאמירה לרשות מקרקעי ישראל, וזה הדבר החשוב מכול, שלא מעניין אותי לעדכן את החלטת הממשלה

שרית גולן שטיינברג:  אתם צודקים יש את לוח הזמנים, אין לה באמת משמעות אם יעדכנו אותה ל-2029 או ל-2030

זאב אלקין: את ממש טועה

שרית גולן שטיינברג: רגע, אני אומרת איפה כן המשמעות

שרית גולן שטיינברג:  תמ"א 75 מקודמת בימים אלה, המועצה הארצית העבירה לוועדות המחוזיות

שרית גולן שטיינברג:  התוכנית הזאת למרות המשא ומתן של האוצר מול הנהלת בז"ן, לא באמת משחקת או מדגדגת למישהו

שרית גולן שטיינברג:  בימים אילו בתי הזיקוק מקדמים תוכניות משמעותיות שעלותן מאות מיליוני שקלים

שרית גולן שטיינברג:  גם הקמת תחנת כוח, גם החלפת מכל אתילן לכהול שיותקן ב-2030, יובל

שרית גולן שטיינברג:  החלפת אקסטרודרים לכהול לתעשיית הפלסטיק הרווחית מאוד לבז"ן

שרית גולן שטיינברג:  ושימו לב לפסק דין מבית המשפט המחוזי בחיפה

שרית גולן שטיינברג:  בעתירה מינהלית שהגישו בז"ן כנגד הוועדה המחוזית המשותפת שדנה בבקשות האלה, והם זכו, בית המשפט בא ואמר דבר משמעותי

שרית גולן שטיינברג:  לא רק שלתמ"א 75 אין תוקף והיא בגדר של תוכנית בהכנה, אלא שלא ניתן להסתמך על הצפייה שבעתיד תינתן ההנחיה לקידום תוכניות העלולות להתיר מגבלות תכנוניות

שרית גולן שטיינברג:       ניתן לומר שלא רק שהביצה הזאת עדיין לא נולדה אלא גם התרנגולת העתידה להטיל אותה עדיין לא נולדה

שרית גולן שטיינברג:  כלומר, אם אנחנו רוצים לקבע ולקדם את התוכנית לסגירת בז"ן ותש"ן, אנחנו צריכים להכריז על סעיף 77 ו-78 לחוק התכנון והבנייה

שרית גולן שטיינברג:  דיברנו על זה בדיון במועצה הארצית לתכנון והבנייה וחבל שרפי ראש מינהל התכנון, לא נמצא פה

שרית גולן שטיינברג:  הוא דיבר על העניין הזה אבל זה לא קורה

שרית גולן שטיינברג:  אנחנו רואים את התוכניות שבז"ן – שלא שמעה על הסגירה – ממשיכה לקדם

שרית גולן שטיינברג:  אף חברה נורמלית לא מקדמת בקשות במאות מיליוני שקלים, והדרך היחידה לעצור את הבקשות האלה בוועדות התכנון, היא באמצעות הכרזה על התוכנית לפי סעיף 77 ו-78

שרית גולן שטיינברג:  האמירה של הוועדה פה צריכה להיות בפנייה לרמ"י, לעשות את ההכרזה הנדרשת, כדי שלתמ"א 75 יהיה מעמד משמעותי

שרית גולן שטיינברג:       משפט אחרון, הייתה לי מצגת אבל אנחנו לא נציג אותה

שרית גולן שטיינברג:  בז"ן ממשיכה להפר, יש לנו מפגעים ויש לנו תקלות

שרית גולן שטיינברג:  יש לנו עשן שחור, יש לנו פלטות של חומרים מזהים לאוויר

שרית גולן שטיינברג:  אני מתמודדת עם תלונות על מפגעי ריחות עד היום

שרית גולן שטיינברג:  צריך להזיז את המפעלים האלה כמה שיותר מהר

שרית גולן שטיינברג:  ועל כן, אני מודה לך על היעד השאפתני ואני מקווה שהוא יצא לפועל

זאב אלקין: שרית, תודה רבה

זאב אלקין:  יובל, אתה רוצה להתייחס לטענה האחרונה כי זה אירוע משמעותי? לא על הדרך אלא על עצם התופעה שבז"ן מקדמת תוכניות יקרות יחסית, שמלמדות על הכוונה להישאר לטווח ארוך

זאב אלקין:  לאו דווקא קשורות לדרישות סביבתיות אלא קשורות לתוכניות עסקיות של בז"ן

יובל נאמן: אני חושב שזה קשור למשא ומתן

יובל נאמן:  ואני מעדיף לא להיכנס

לירון אדלר מינקה: מה עושים עם זה שהם רוצים לקדם את תמ"א 75?      

יובל נאמן: ככל שהם מקדמים תוכניות שמותר להם לקדם, אני לא בעמדה של להתערב בנושא

זאב אלקין: ברור לך שזה יקשה עליכם, זה חלם

זאב אלקין:  אם אתה מדבר על ההשקעות שנדרשות בגלל הדרישות הסביבתיות אפשר להבין את זה

זאב אלקין:  אבל השקעות שהן השקעות עסקיות לטווח ארוך, אם ההשקעות גדולות זה יקשה אחר כך על המדינה במשא ומתן

זאב אלקין:  הרי המדינה ביד אחת תאפשר את ההשקעות האלה ואחר כך זה יחזור אליה כדרישה לפיצויים, מה ההיגיון בזה?      

יובל נאמן: זה מתחבר גם לדברים שאמרו חלק מנציגי העובדים שצריך לייצר וודאות כמה שיותר מוקדם

זאב אלקין: זאת בדיוק הנקודה

לירון אדלר מינקה: צריך לעשות איזשהו יחס בין התוכניות ולהשתמש בסעיפים הנכונים

זאב אלקין: זה לא הגיוני להשקיע כסף

שרית גולן שטיינברג: זה בדיוק מה שאנחנו מציעים, וודאות

יובל נאמן: אני לא יודע לגרום לזה שיכריזו 78,77

שרית גולן שטיינברג: מי שצריך לגרום לזה היא רשות מקרקעי ישראל, שהיא היוזמת ומבקשת התוכנית

שרית גולן שטיינברג:  לה יש את הסמכות לבקש הכרזה לפי סעיף 77, 78

שרית גולן שטיינברג:  פסק הדין של בית המשפט המחוזי משבוע שעבר הוא אירוע שמשליך על התוכנית כי זה אומר שהם ימשיכו לקדם תחנת כוח במאות מיליוני שקלים

שרית גולן שטיינברג:  ומה נעשה עם זה? איך נתמודד עם מתקן האתילן?      

זאב אלקין: אולי כדאי שמוסדות התכנון יתייחסו לזה

יעקב אשר: למרות שלא הייתי כאן, ההערה היא נכונה וחשובה

מאיר כהן: את מטעה את הציבור, צריך להתאים את מתקן האתלין לצרכים של היום

מאיר כהן:  ואנחנו דורשים לעשות את זה

מאיר כהן:  למה את מטעה אותם? מוסרת דיס-אינפורמציה

שרית גולן שטיינברג: והוא יותקן ב-2030

יעקב אשר: כתוצאה מחוסר הסנכרון שיש והוא בא לידי ביטוי גם בהקדמה

יעקב אשר:  יש דברים שיכול להיות שצריכים לעשות אותם היום, בשביל היום

יעקב אשר:  ויש דברים שאולי צריך לעשות אותם מחר כי זה משתלב בתוכנית הסופית

יעקב אשר:  אני אומר לך יובל, ועם כל הכבוד לאוצר, ויש לנו כבוד לאוצר, וזה נכון שהם צריכים לתכלל את ההבנות ואת ההסכמות, אבל בסופו של דבר אתה מתכלל את האירוע

יעקב אשר:  אני לא רוצה שיהיה מצב, שאם היום מקודם משהו לשנת 2030 שלא אמור להיות, הרי זה יכנס כחלק מהדרישות מול האוצר לפיצוי כזה או אחר

יעקב אשר:  ההערה שהיא אומרת היא נכונה

יעקב אשר:  יש פינוי, מדברים על הקדמה של הפינוי ומצד שני אנחנו רואים תוכניות מתגלגלות למשהו שאנחנו לא יודעים מה זה

שרית גולן שטיינברג: במאות מיליונים

מאיר כהן: היא מטעה את הציבור, למה את מטעה אותם?      

קריאה: הגברת אומרת משהו שאין לו אחיזה במציאות

קריאה:  זה מרגיז אותי

יעקב אשר: תנו לי להשתלט על הדיון

יעקב אשר:  אני לא קבעתי שום קביעה ממה שהיא אמרה

יעקב אשר:  היא העלתה חשש ואת החשש הזה אני מעלה לגורמי הממשלה, שצריכים לתכלל את האירוע

יעקב אשר:  אני רוצה שתבינו, אין פה מריבה בניכם לבינם

קריאה: לדברים שהגברת אומרת אין שום אחיזה במציאות

שרית גולן שטיינברג: כדאי שתשמרו על מילותיכם

שרית גולן שטיינברג:  הגברת היא יו"ר איגוד ערים להגנת הסביבה

מאיר כהן: היא מוציאה דברים מהקשרם

קריאה: היא חיה בספרי שלום עליכם, אני לא יודע מאיפה היא מביאה את הסיפורים האלה

יעקב אשר: אני ערני למה שדיברתם קודם וגם למה שאתם אומרים עכשיו

יעקב אשר:  אני לא שופט את זה כי אני לא יודע

יעקב אשר:  אני לא יודע אם היא צודקת או לא צודקת

יעקב אשר:  מספיק שיש חשש, ואני מגלגל את זה למדינה

יעקב אשר:  וחשוב שתבינו דבר אחד, ואל תגיבו לי על זה

יעקב אשר:  קודם לכן, השתמש אחד מיושבי-הראש, הבנתי שיש פה כמה, במילה אנחנו חרדים לגורל העובדים

יעקב אשר:  אתם חרדים לגורל העובדים ונתתי לכך ביטוי ואני אעמוד על זה לאורך כל הדרך

יעקב אשר:  הם חרדים לגורל הבריאות שלהם ולשל התושבים שלהם

יעקב אשר:  והחרדה הזאת היא לגיטימית

דורון ניסן: אנחנו גם גרים שם, אנחנו לא חיים בשוויץ

יעקב אשר: אז תוסיף את זה

יעקב אשר:  אתה לא חרדי אתה אולטרה חרדי

יעקב אשר:  אתה חרד מאוד

דורון ניסן: אנחנו רוצים להיות חרדים

דורון ניסן:  פתח תקווה הייתה לא מזמן מובילה בטבלת הזיהום

דורון ניסן:  אז נסגור את פתח תקווה? נסגור את תל אביב? אנחנו לא חיים בשוויץ, אנחנו מדינה שחיה - - -

דורון ניסן:  כל אחד רוצה להביא לפה תזקיקים ו- - - ליטר חלב

יעקב אשר: בבקשה, אל תפריעו לי לנהל את הדיון

יעקב אשר:  הדברים האלה צריכים ידיעה ומידע

יעקב אשר:  אני מתאר לעצמי שגם גופי תכנון מודעים לזה

יעקב אשר:  אני חושב שאסור שיהיה משהו שלא צריך אותו, ויכול להיות שהגברת לא יודעת שמדובר במשהו שמשולב בתוכנית העתידית

יעקב אשר:  לכן, אני רואה בכם אחראים

יעקב אשר:  אני שומע את הציבור ושומע את העובדים ואת מייצגי הציבור באזור והתשובה צריכה לצאת מכם

יעקב אשר:  אני רוצה את תשומת ליבכם ואת טיפולכם בעניין הזה

יעקב אשר:  אם כל הכבוד לאוצר, אני חושב שלך יש תפקיד בתוך העניין הזה כי אתה מתכלל גם את עבודת האוצר, למרות שהאוצר הוא – הבן יקיר לי אפרים של הממשלה

יעקב אשר:  עם כל הכבוד התכלול הוא עליכם, אני רואה בכם האחראים

יעקב אשר:  תעביר את זה גם למר שמחון בעניין, ותגידו לו שמאוד התאכזבתי שהוא לא הגיע לדיון למרות שנשלחה לו הזמנה מספיק זמן לפני

יעקב אשר:  ניר קונטור, התאחדות התעשיינים

ניר קנטור: שלום לכולם

ניר קנטור:  התאחדות התעשיינים מברכת על התוכנית ועל הרצון לקיים תוכנית פעולה מסודרת לעניין חלופות האנרגיה למשק הישראלי, אבל אנחנו מאוד מוטרדים

ניר קנטור:  אנחנו מכירים לצערנו, מספיק תקדימים של תהליכים שממשלת ישראל מקדמת תוכניות, וקובעת לוחות זמנים אבל היא עצמה לא מצליחה לקדם אותם בלוחות הזמנים שהיא קובעת לעצמה

ניר קנטור:  די אם נראה את הגז הטבעי, שעד היום חלק מאזורי התעשייה עדיין לא קיבלו גז טבעי, למרות שההבטחה הייתה ב-2015 כשהגיע לפתחם

ניר קנטור:  אפשר להסתכל גם על אנרגיה סולרית ועל המון תוכניות שלא מצליחים לחבר אותם לרשת ההולכה של המשק

ניר קנטור:  ולכן, אנחנו מוטרדים בעיקר באי-הוודאות, ומאי-הוודאות בקביעת לוחות זמנים כאלה ואחרים שבסופו של דבר ידחו וידחו, ולא נוכל לראות ביטחון אנרגטי למשק הישראלי

יעקב אשר: זה משליך על התעשייה בצורה דרמטית

ניר קנטור: ולכן, אנחנו מבקשים מאוד להיות זהירים בהכרזות על לוחות זמנים כאלה ואחרות כי זה יהיה בעוכרנו ויפגע בנו

ניר קנטור:  זה יפגע בוודאות במשק האנרגיה ובתעשיית האנרגיה אבל לא רק

ניר קנטור:  יש תעשייה אחרת שנשענת על זה ויש תוכניות עבודה לאותם תעשיות

ניר קנטור:  ביטומן, תעשיית הפלסטיק ובעצם כל תעשייה ישראלית נדרשת למוצרים הללו

ניר קנטור:  ולכן, גם מהבחינה הזאת זה מאוד חשוב

ניר קנטור:         בהקשר של תעסוקה, הוזכרו פה עובדי בז"ן וקבוצת בז"ן

ניר קנטור:  מדובר על אותם 14 אלף עובדים במעגל הרחב יותר של העובדים עצמם

ניר קנטור:  אבל יש מעגלים נוספים של תעשיות אחרות שנשענות על זה ויש גם אי-וודאות לגביהן

ניר קנטור:  מדובר ב-25 אלף עובדים בסך הכול

יעקב אשר: רשמת לך, יובל? נציג אחד מהירוקים מחיפה

יעקב אשר:  תבחרו בניכם מי ידבר בבחירות דמוקרטיות, בבקשה

אביהו האן: תודה, חבר הכנסת אשר, על הדיון שהוא ענייני מאוד וחשוב

אביהו האן:  לגופו של דבר שני נושאים מרכזיים

אביהו האן:  אחד זיקוק ואחד תקצוב

אביהו האן:  לגבי זיקוק, צריך להבין שהזיקוק היום בבז"ן, ולא על פי נתונים שאני המצאתי אלא על פי נתונים של משרד הבריאות, מייצר בחיפה מוות ותחלואה בהיקפים מאוד משמעותיים

אביהו האן:  זה עלה ב-2016-2015 במועצה הארצית לתכנון ובנייה

אביהו האן:  לכן, התהליך שבו אנחנו צריכים לקדם כמה שיותר פתרונות בפינוי המפעל הוא מאוד חשוב

אביהו האן:  בז"ן, ויש לי אמפטיה לעובדים - - -      

מאיר כהן: יש לך שנאה

דורון ניסן: אין לך אמפטיה, אתה מוכר את הפוליטיקה שלך

אביהו האן: אני מבין שזה לא פשוט

יעקב אשר: זה לא מוסיף שום דבר

יעקב אשר:  אדוני, אתה לא תפריע לי בניהול העבודה, אני ממש מבקש שתכבד אותי ותכבד את הוועדה ולא תפריע

יעקב אשר:  זה לא מוסיף כלום ולא עוזר בכלום

יעקב אשר:  הוא יגיד את דעתו ומותר לו לומר את דעתו

אביהו האן: בז"ן מייצרת כיום 40% מייצור הזיקוק שלה לתוצרת חו"ל

אביהו האן:  זה דבר שהממשלה והכנסת יכולים לפתור כבר היום

אביהו האן:  40% אומר פחות מאות תחלואה בחיפה

דורון ניסן: אתה בלופר, אתה לא מתבייש

דורון ניסן:  אתה מוכר שקרים לוועדה

יעקב אשר: סליחה, אני מבקש שתצא

יעקב אשר:  אני מצטער, אני מבקש שתצא

אביהו האן: זה חד-משמעית, זה גם יובל אמר את זה

יעקב אשר: יובל אמר 30%

אביהו האן: הוא אמר 30% ואני אומר לכם שזה יותר

אביהו האן:  וגם 30% זה משמעותי

אביהו האן:  כבר היום ניתן לקבל החלטה בעניין הזה

יעקב אשר: רגע, כדי לתקן את העניין הזה

יעקב אשר:  גם כשדיברנו על ה-30%, ואני בוחן את עצמי אם אני בקשב ובריכוז, גם ל-30% האלה יש סיבה

יעקב אשר:  אי-אפשר להתעלם ממנה

יעקב אשר:  זה שאתה אומר את הדברים שלך זה נכון, יש סיבה בגלל שהמדינה שומרת לעצמה

יובל נאמן: אם רוצים שהם לא ייצאו בכלל הם צריכים לייצר הרבה פחות

יובל נאמן:  ובגלל ההרכב של הנפט זה אומר שנצטרך ליבא כל מיני חומרים שלא יהיה מספיק מהם

יובל נאמן:  הם יודעים להסביר יותר טוב ממני

יעקב אשר: לא הרווחנו שום דבר

אביהו האן: העקרון שאתה מזקק פחות ומזהם פחות הוא ברור וכל בר-דעת מבין את זה

אביהו האן:  דבר שני, לגבי תקצוב אנחנו ראינו תקצוב של 600 מיליון שקלים בלבד

אביהו האן:  לדעתי כרגע, כלום לא יצא ממנו

אביהו האן:  כשהלכו לתקצב את המטרו בתל אביב תקצבו שם מעל 100 מיליארד שקלים בתקצוב רב-שנתי לכל הפרויקט

אביהו האן:  פה אנחנו לא רואים את התקצוב הרב-שנתי

אביהו האן:  ואני רוצה להבין איך אנחנו דואגים, ואמר את זה יפה חבר הכנסת אלקין, להמשכיות התפקודית והשלטונית שבו נראה תקצוב קשיח לתוכנית הזאת לאורך שש השנים הבאות? זאת שאלה שאני רוצה לקבל עליה תשובה

מור סגל: אני חושב שהתייחסנו לתקציב מספיק

מור סגל:  ברגע שיש פרויקט על הפרק שדרוש בשבילו הרשאה להתחייב אנחנו מספקים אותה

מור סגל:  למתקני הגפ"מ יש וודאות גדולה ואושרו כל התהליכים הסדורים ולכן תקצבנו אותם

מור סגל:  מה שאין לו וודאות סטטוטורית, לא נכון שבתקציב 2024-2023 נקצה לו הרשאה שלא תמומש

קריאה: הכסף הזה יחזור למדינה?      

אביהו האן: זה אומר שלמעשה התוכנית הזאת ברובה יכולה להיות באוויר

יעקב אשר: טוב, אתה לא רוצה לשמוע

יעקב אשר:  הם מתקצבים את הדברים שלפי תוכנית העבודה הולכים להיות ב-2024-2023

יובל נאמן: זה דברים שהם בשלים

יובל נאמן:  אני רוצה לציין שאנחנו עובדים בשיתוף פעולה מלא עם אגף תקציבים והוקצו משאבים

יעקב אשר: יש לו אינטרסים גם לתוכנית הזאת

יעקב אשר:  שמו להם גם אינטרס לא קטן בתוכנית הזאת בחלק של הבינוי וכולי

אביהו האן: משפט לסיכום, הרי תושבי חיפה סובלים קשות מזיהום האוויר

מאיר כהן: אנחנו לא סובלים

מאיר כהן:  אני תושב חיפה, אני לא סובל 

אביהו האן: אתה לא סובל? אתה סובל בדיוק כמוני

יעקב אשר: אני רוצה להחזיר אותו, עכשיו אני יוציא אותך?      

חנן סונטג: - - -      

יעקב אשר: אל תפריע לי, אל תפריעו לי

יעקב אשר:  אתם לא עושים לעצמכם שום דבר טוב

אביהו האן: גם הבריאות של עובדי בתי הזיקוק שחלקם תושבי חיפה חשובה לנו כנציגי ציבור

אביהו האן:  לכן, אנחנו צריכים לדאוג לכולם ולדאוג לפינוי המפעל הזה עד כמה שיותר מהר

יעקב אשר: תודה

יעקב אשר:  רגע, רגע

יעקב אשר:  תכניס את הבחור שהוצאתי, בבקשה

יעקב אשר:  הוא בטח כבר הספיק להירגע והכול בסדר

יעקב אשר:   מכבד אותנו בנוכחותו ראש עיריית אשקלון, בבקשה

תומר גלאם: אני ראש עיריית אשקלון

תומר גלאם:  אנחנו מאוד מאוד מודאגים מהישיבות שמתנהלות פה ובמשרד ראש הממשלה בנושא

יעקב אשר: בישיבות פה אתה לא צריך להיות מודאג, אולי שם אתה צריך להיות מודאג

תומר גלאם: אנחנו צריכים להיות מודאגים כי אתם המוציאים אל הפועל

תומר גלאם:  וחשוב שתדע, אדוני היושב-ראש, שלא תהיה חשיבה, ואפילו לא לרגע, להעביר את הצרות של חיפה לאשקלון

תומר גלאם:  לצערי, העיר אשקלון היא העיר המופגזת ביותר במדינת ישראל והמאוימת ביותר במדינת ישראל

תומר גלאם:  ראינו מה קרה בתש"ן ולמרות הכול, עושים הכול כדי להעביר את כל החומרים המסוכנים מחיפה לעיר אשקלון

תומר גלאם:  זה לא יקרה

תומר גלאם:  אתם יכולים לעשות הרבה ועדות ולהתקדם לאן שתרצו

תומר גלאם:  בסופו של דבר, אנחנו לא ניתן בשום פנים ואופן, לא רק שלא יגדילו אלא גם שיקטינו

תומר גלאם:       עם כל הכבוד להסכמים עם כולם, אין מצב שאשקלון תרמה את תרומתה למדינת ישראל בבנייה של 30 אלף יחידות דיור והופכת להיות העיר השישית בגודלה, כדי לפתור בעיה בצפון ולהעביר את הבעיה לאשקלון

תומר גלאם:  היה חשוב לי לבוא ולהגיד גם לחברי הוועדה וגם לך, זה דבר לא הגיוני ולא נכון

תומר גלאם:  רוצים לפתור את הבעיה? תפתרו את הבעיה במקומות אחרים

תומר גלאם:  לא יכול להיות ש-38% ממשק החשמל בישראל היום מיוצר באשקלון

תומר גלאם:  כל המתקנים האסטרטגים הכי בעייתיים, תש"ן, קצא"א נמצאים בעיר אשקלון

תומר גלאם:  ולכן, צריך לעשות הכול כדי שזה לא יגיע ושלא יחשבו אפילו להעביר לעיר אשקלון

חנן סונטג: יובל, אתה יכול להתייחס?      

יעקב אשר: אתה רוצה את הפטיש? אלקין, תרמת כבר מספיק לדיון, אתה רוצה לתרום לי עוד קצת? אלקין הוא בעיה ליד בתי זיקוק

יעקב אשר:  הוא כמו גפרור הוא יכול להדליק בשנייה את הכול, אני צוחק

יעקב אשר:  בסיטואציה אחרת יכול להיות שאנחנו היינו מסכימים

זאב אלקין: דווקא בנושא הזה הינו מסכימים בכל סיטואציה

יעקב אשר: אני חושב שהדברים של ראש העיר נאמרו

יעקב אשר:  אתה רוצה להתייחס אליהם, יובל?      

יובל נאמן: במילה, אולי אפשר בישיבה אחרת להראות עוד נתונים

יובל נאמן:  אבל כיום, רוב יבוא הנפט הוא דרך קצא"א אשקלון וגם מזרימים את הנפט בצנרת שעוברת ליד אשקלון, אשדוד ועוד הרבה מאוד ערים עד לחיפה

יובל נאמן:  גם דרך העיר חיפה

יובל נאמן:  במצב העתידי אין את זה, היבוא יקטן בצורה משמעותית

יובל נאמן:  הכמויות של הנפט יגדלו

זאב אלקין: במצגת זה עשוי לקטון משמעותית גם באשקלון בסוף

יובל נאמן: באשקלון יכנסו פחות אוניות כי לא צריך להביא את הנפט ולא יזרימו את הנפט בסמוך לאשקלון

תומר גלאם: בסופו של דבר הנפט נמצא במכלים, ברגע שיורים רקטות וקאסמים לכיוון העיר אשקלון

יעקב אשר: נכון, הם גם היום במכלים

תומר גלאם: נכון

תומר גלאם:  אבל הם רוצים להגדיל

תומר גלאם:  וברגע שאתה מגדיל אתה מגדיל את רמת הסיכון

יובל נאמן: כיום יש כמות גדולה של נפט במכלים בקצא"א עבור בז"ן

יובל נאמן:  כשבז"ו לא תהיה, לא יהיה נפט עבור בז"ן, ואז השאלה מה יהיה השימוש בו? חלקו יהיה לתזקיקים והדברים האלה צריכים להתברר

יעקב אשר: אני שואל שאלה אחת, בעקבות דבריו של ראש העיר

יעקב אשר:  הוא חושש שמעבירים ממקום אחד וימצאו מקום שני שיהפוך להיות תחנת האיסוף

יעקב אשר:  האם בסופו של דבר בתוכנית שלכם, מתוך לוח הגאנט שראינו, כשנגיע לחלקו האחרון, האם בסך הכול יהיה פחות נפט או פחות חומרים מסוכנים לעיר או יותר?     

יובל נאמן: יש חומרים שונים

יובל נאמן:  אבל כמות היבוא של הנפט שיעבור באזור הזה תקטן

יובל נאמן:  הגפ"מ יגדל כי יוסיפו עוד מתקן גפ"מ

יובל נאמן:  האירוע הזה הוא לא מעבר מאחד לאפס

יובל נאמן:  בסוף יש פריסה ברחבי המדינה שרוצים שהיא תהיה יחסית הוגנת, ויחסית על בסיס תשתיות קיימות

יעקב אשר: פריסה הוגנת אומרת שלא הכול נופל על אשקלון בגלל שהם יושבים על אותו ים

תומר גלאם: כבר עכשיו היא לא הוגנת

יובל נאמן: המצב בחיפה לא הולך לעבור מאחד לאפס, אתם מבינים שכל היבוא של התזקיקים והגפ"מ עבור צפון מדינת ישראל ימשיך לעבור דרך הצפון, דרך מפרץ חיפה, לא דרך אשקלון

יובל נאמן:  להיפך, כיום מה שמייבאים דרך אשקלון ומזרימים צפונה יפסיק לקרות

ורד דרור: ביחס לזה אנחנו רוצים שתקימו ועדה שתבחן את צמצום התזקיקים

יעקב אשר: בקשתך נאמרה, נשמעה ונכתבה בפרוטוקול

ורד דרור: לא קיבלנו תגובה מהאוצר ולא ממשרד האנרגיה

יעקב אשר: האוצר לא קובע בדברים האלה

יעקב אשר:  אנחנו מעבירים את זה ונשמע מיובל בעניין הזה

יעקב אשר:  אני רוצה לציין לשבח את שיתוף הפעולה של יובל עם הוועדה ושל המינהלת

יעקב אשר:  אנחנו מבקשים דברים ומקבלים תשובות ואף אחד לא בורח מהעניין

יעקב אשר:  אורנה בר לב, פעילה

יעקב אשר:  שלום מה שלומך?      

אורנה ברביבאי: צריך לקדם בדחיפות את התסקיר הסביבתי ולמפות את הזיהום על מנת שלפי זה נדע למפות את הזיהום גם במזון וגם בסביבה

אורנה ברביבאי:  יכינו תוכנית לניקוי החופים, הקרקעות והנחלים וכך יוכלו להגיע לתוכנית המפורטת של תמ"א 75

אורנה ברביבאי:  יש כנראה קרקעות שלא יצליחו לנקות אותן ולא יוכלו לבנות עליהן

אורנה ברביבאי:  צריך להכין את התסקיר וצריך לעשות אותו עכשיו

אורנה ברביבאי:  כמו שצריך לעבור לאנרגיה מתחדשת כמה שיותר מהר כדי לקדם את התוכנית

אורנה ברביבאי:  את התסקיר צריך לעשות עכשיו ולא להתמהמה

אורנה ברביבאי:       יש דברים שאני קצת תמוהה לגביהם

אורנה ברביבאי:  ב-2003 הייתה ישיבה בכנסת שחשפה חריגות של ואוקסינים שהם חומרים מאוד רעילים ומסרטנים במפרץ חיפה, מבז"ן, ולא קרה עם זה כלום

אורנה ברביבאי:  המשרד להגנת הסביבה אמר שהכול בסדר והזיהום ירד

אורנה ברביבאי:  מתוך מחקר המידע של הכנסת 2020 גילו שיש חריגה מהתקן של הואוקסינים שהם חומרים הכי מסוכנים שיש

יעקב אשר: גברתי, אנחנו דיברנו על זה בישיבה ואת אמרת את הדברים הללו

אורנה ברביבאי: בסוף הישיבה הפנת אותי לעינב רינגלר מרשות מקרקעי ישראל, שהייתה צריכה להכין את התסקיר הסביבתי ולשלב את ה- - - דחוף עם 3,000% חריגה בתוך זה

אורנה ברביבאי:  שלחתי לה מייל והיא לא הגיבה

אורנה ברביבאי:  כנראה שצריך לפנות ליועמ"שית כדי שזה יזורז

אורנה ברביבאי:  אני לא מבינה, מאחורי זה יש תביעות משפטיות בעולם של מיליארדים

יעקב אשר: גברתי, תודה רבה

יעקב אשר:  יוסי אריה, מנכ"ל המכון הישראלי לאנרגיה וסביבה

יוסי שריד: שלום אדוני, אני מייצג את חברות הנפט ואת בתי הזיקוק

יוסי שריד:  דיברנו הרבה על התוכנית ואני התרשמתי שיש כאן אי-וודאות גדולה

יוסי שריד:  כשאני מתסכל על הפרסום של אתר האנרגיה מלפני שבוע, כתוב שהתוכנית היא יומרנית ולא בטוח שניתן ליישם אותה וכולי

יוסי שריד:  נקודה אחת, היא מה קורה במידה והתוכנית מתעכבת או מתחרבשת? האם המשק הישראלי יישאר בלי אנרגיה? הביטחון האנרגטי קודם לכל דבר אחר

יוסי שריד:  ראינו את זה במה שקרה בחשמל לפני שלושה שבועות

יוסי שריד:  ואני אומר לך, אדוני היושב-ראש, במקומות שחסר בהם מוצרים או שיש בנזין פחות טוב, נכנסים הזיופים

יוסי שריד:  אני לא מבין מאיפה התיאוריה הזאת של יבוא שדלק או בנזין מטורקיה עדיף על בית הזיקוק הישראלי, שהוא אחד מבתי הזיקוק הטובים בעולם

יוסי שריד:       אני מתפלא על הדברים שנאמרו כאן

יוסי שריד:  אף אחד לא העיר על השוני בין תזקיקים לבין קרוט

יוסי שריד:  תזקיקים הם נדיפים והם הרבה יותר בעייתיים מבחינה סביבתית מאשר קרוט שמגיע היום דרך קצצ"א לבז"ן

יוסי שריד:  לגבי הנושא של איך משווק היום דלק, צריך להבין שהיום דלק משווק על פי תקן ישראלי

יוסי שריד:  לכל מוצר יש תקן שנקבע במכון התקנים

יוסי שריד:  יש מעבדות שעושות אנליזות ובודקות בחברות המסודרות שאכן הציבור קיבל את מה שהוא צריך היה לקבל

יוסי שריד:       בישראל הייצור של בתי הזיקוק מפוקח בצורה אדוקה, באחד החוקים היותר קשיחים בעולם, חוק אויר נקי

יוסי שריד:  כל תהליך הייצור בתוך בז"ן מפוקח

יוסי שריד:  היבוא שיגיע להערכתי, מהניסיון שלי בעולם הזה של הדילרים ומאיפה שהדלקים מגיעים, יגיע ממדינות שלא שומרות על חוקי האקלים

יוסי שריד:  אנחנו הרי יודעים מאיפה הדברים מגיעים ואני יכול להראות לך דלקים פה בארץ שהם משווקים במקומות האכיפה היא לא גדולה ויש בהם שמן ויש בהם בעיות

יוסי שריד:  אני חושב שרשות המיסוי תוכל להעיר את עינייך בדברים האלה

יוסי שריד:  לכן,  אני בא ואומר שצריך לחשוב על הביטחון האנרגטי

יוסי שריד:  אנחנו יודעים מה קורה כשיש מחסור

יוסי שריד:  אנחנו לא נעבור לנסוע בסוס ועגלה

יוסי שריד:  אנחנו נשתמש במוצרים מזויפים שמגיעים מכל מיני מקומות בעייתיים, וזה מה שיקרה

יעקב אשר: תודה רבה

יעקב אשר:  אני מקווה שהדברים האלה נבדקים כי חלופות לפעמים יכולות להיות טובות כדי לא לעשות את העבודה כאן

יעקב אשר:  השאלה היא בתוצאה הסופית שלהן ואיך הן מגיעות לכאן

יעקב אשר:  יעל שנער, 60 שניות, חברת מועצת העיר ואנחנו הולכים לסיכום

יעל שנער: תודה

יעל שנער:  אני לא אחזור על מה שאמרו כאן המכובדים

יעל שנער:  אני רק אגיד לכם איך מרגישים תושבי ותושבות חיפה וקריית חיים, כשכל פעם הם שומעים הנה זה מגיע ועכשיו הולכים לפנות את בז"ן

יעל שנער:  אני אימא, השארתי בבית שלושה ילדים קטנים בגילאי גן, הפסדתי יום עבודה ובאתי לפה

יבגניה זלצר: גם אני אמא

יעל שנער: ויש בדיחה שבחיפה ובקריית חיים קל ללדת כי הראשים קטנים, אז הבדיחות האלה לא מצחיקות אותנו

יעל שנער:  עובדי בז"ן אני מבקשת בבקשה לתת לי לדבר

יעקב אשר: אני מבקש שתסתכלי לפה ותדברי לוועדה

יעקב אשר:  אני מבין מה אתם מחפשים ואני לא במה להופעות

יעקב אשר:  חשוב לי לשמוע אותך

יעקב אשר:  60 שניות קיבלת, 10 כבר עברו

יעל שנער: אנחנו מתמודדים עם הפרות יום יומיות של התעשייה הפטרוכימית

יעל שנער:  היו כאלה בסוף השבוע האחרון וזה מבלי לדבר על מלחמת לבנון השלישית שיכולה לקרות

יעל שנער:  עברנו את השלב הראשון של הבנה שמוכרחים לפנות את בז"ן, ושצריך להוריד את רמת הצריכה שלנו בדלקים וזה בזכות פעילי סביבה מסורים שחלקם נמצאים פה

יעל שנער:  עכשיו צריך לעבור לביצוע

יעל שנער:  ואיך יהיה ביצוע אם אין מימון

יעל שנער:  אני פונה למכובדים פה, הן בנושא בריאות אופוזיציה וקואליציה, זיהום האוויר שאנחנו סובלים ממנו, 1

יעל שנער: 5 מיליון תושבי המטרופולין ובכללם העובדים, לא יודע למי הצבענו בקלפי

יעל שנער:  אני מבקשת שיהיה שיתוף פעולה

יעל שנער:  נמאס לנו להיות פח הזבל של המדינה

יעקב אשר: תודה רבה

יעקב אשר:  ובמילים אופטימיות אלו

יעקב אשר:  אני אגיד לסיכום שתיערך ישיבה נוספת בטווח של החודשים הקרובים ושם נעקוב אחרי לוח ההתקדמויות

יעקב אשר:  העלנו כמה דברים, נושא פינוי חוות המכלים – למצות את העניין בצורה הכי מיטבית

יעקב אשר:  אם אפשר להתחיל חלק או אי-אפשר אני רוצה שתעשו את המיצוי של הדברים הללו

יעקב אשר:  דווקא בין כל הצדדים שיושבים כאן, הינו תמימי דעים שאת המכלים האלה אפשר כן לפנות

יעקב אשר:       לגבי בז"ן, המשך מעקב

יעקב אשר:  אני מבקש מהאוצר לדאוג לסנכרון בין הגופים הללו

יעקב אשר:  זה נכון שהכול בצל של הסכמות שצריך להגיע אליהן אבל צריך לקדם את הדברים הללו

יעקב אשר:  ושאנחנו נהיה בטוחים שבהסכמות האלה יש מדרגות, הם גם צריכים לדעת

יעקב אשר:  כלומר, אם יקדימו בזמן זאת אופציה אחת

יעקב אשר:  ואם הזמן לא יוקדם הם צריכים לבנות את התוכנית שלהם גם לתקופה הזאת, זאת נקודה אחת

יעקב אשר:  ולכן, הסנכרון הזה הוא חשוב מאוד

יעקב אשר:  אני אזכור לשאול ולבדוק את העניין הזה כי לדעתי הוא קריטי מכל סיפור אחר

יעקב אשר:       בנושא העובדים אמרנו את דעת הוועדה ואין מחלוקת בעניין הזה

יעקב אשר:  הנושא של העובדים חייב להיות חלק מהפתרון של ההיערכות כולה

יעקב אשר:  יש המון פתרונות וזה לא מחייב פתרון מסוים אבל צריך לתת פתרון שמניח את הדעת בעניין זה

יעקב אשר:  אנשים עבדו, תרמו כל חייהם ועשו

יעקב אשר:  בלעדיהם לא הייתה לנו האפשרות לנוע ממקום למקום

יעקב אשר:  אף אחד מהם לא פושע ולא גנב

יעקב אשר:  הם מרווחים את לחמם ביושר, בוודאי העובדים

יעקב אשר:  ולכן, צריך להיות סנכרון

יעקב אשר:  אם אתם, האוצר, קבעתם להיות הצומת אז האחריות היא שלכם

יעקב אשר:       צריך לראות שתוכניות שמוגשות במקביל ושאינן מתכתבות עם התוכנית הגדולה

יעקב אשר:  צריך לכך התייחסות של משרד האוצר וגם של מינהל התכנון

יעקב אשר:  יש כלי שנקרא 78,77 שאפשר להפעיל אותו, ויש הרבה כלים

יעקב אשר:  איפה שלא צריך להפעיל את הכלים אל תפעילו, יכול להיות שיש דברים שכן צריך לעשות היום אבל איפה שכן צריך להפעיל, אז כן

יעקב אשר:  ולפחות זה ייתן וודאות לכולם

יעקב אשר:       אני רוצה לשבח את עבודת המינהלת ואת יובל, יש לנו שיתוף פעולה

יעקב אשר:  שיתוף הפעולה הזה ימשיך הלאה במעקב שלנו

יעקב אשר:  אנחנו נשמור על כל הבלנסים שצריך

יעקב אשר:  נקדם את הדברים וננסה לעשות ככל האפשר בחלק הזה

יעקב אשר:  יש מעורבות של המינהלת שצריכה להיות גדולה יותר בדברים שכרגע יושבים על משרד אחד – אני לא אגיד איזה משרד

יעקב אשר:  תודה רבה

יעקב אשר:  הישיבה נעולה